text: από αντιπροσώπους της Κοινότητας και των Σεϋχελλών, τα καθήκοντα της οποίας περιγράφονται λεπτομερώς στο άρθρο 9 της παρούσας συμφωνίας.Άρθρο 3Αρχές και στόχοι στους οποίους βασίζεται η εφαρμογή της παρούσας συμφωνίας1. Τα μέρη αναλαμβάνουν την υποχρέωση να προωθήσουν την υπεύθυνη αλιεία στα ύδατα των Σεϋχελλών, με βάση την αρχή της μη διάκρισης μεταξύ των διαφόρων στόλων που αλιεύουν στα εν λόγω ύδατα, με την επιφύλαξη των συμφωνιών που συνάπτονται μεταξύ αναπτυσσομένων χωρών της ίδιας γεωγραφικής περιφέρειας, συμπεριλαμβανομένων των συμφωνιών αμοιβαιότητας στον τομέα της αλιείας.2. Τα μέρη συνεργάζονται με στόχο τον ορισμό και την εφαρμογή μιας τομεακής αλιευτικής πολιτικής στα ύδατα των Σεϋχελλών και, προς τούτο, εγκαινιάζουν πολιτικό διάλογο σχετικά με τις αναγκαίες μεταρρυθμίσεις. Αναλαμβάνουν την υποχρέωση να μη λαμβάνουν μέτρα στον τομέα αυτό χωρίς προηγούμενη διαβούλευση μεταξύ τους.3. Τα μέρη συνεργάζονται επίσης στη διενέργεια εκ των προτέρων, παράλληλων και εκ των υστέρων αξιολογήσεων, τόσο από κοινού όσο και μονομερώς, για τα μέτρα, τα προγράμματα και τις ενέργειες που υλοποιούνται βάσει των διατάξεων της παρούσας συμφωνίας.4. Τα μέρη αναλαμβάνουν την υποχρέωση να εξασφαλίζουν ότι η παρούσα συμφωνία εφαρμόζεται σύμφωνα με τις αρχές της χρηστής οικονομικής και κοινωνικής διακυβέρνησης.5. Ειδικότερα, η ναυτολόγηση ναυτικών των Σεϋχελλών σε κοινοτικά σκάφη διέπεται από τη διακήρυξη της Διεθνούς Οργάνωσης Εργασίας (ΔΟΕ) σχετικά με τις θεμελιώδεις αρχές και δικαιώματα στην εργασία, η οποία εφαρμόζεται αυτοδικαίως στις αντίστοιχες συμβάσεις και στους γενικούς όρους απασχόλησης. Πρόκειται ειδικότερα για την ελευθερία του συνεταιρίζεσθαι και την ουσιαστική αναγνώριση του δικαιώματος συλλογικών διαπραγματεύσεων των εργαζομένων, καθώς και την κατάργηση των διακρίσεων σε θέματα απασχόλησης και άσκησης του επαγγέλματος.Άρθρο 4Συνεργασία στον τομέα της στατιστικής1. Κατά τη διάρκεια της συμφωνίας, η Κοινότητα και οι Σεϋχέλλες προσπαθούν να παρακολουθούν την εξέλιξη της κατάστασης των πόρων στην αλιευτική ζώνη των Σεϋχελλών· για το σκοπό αυτό, πραγματοποιείται κάθε έτος μεικτή επιστημονική συνεδρίαση, εκ περιτροπής στην Κοινότητα και στις Σεϋχέλλες.2. Τα μέρη, με βάση τα συμπεράσματα της ετήσιας επιστημονικής συνεδρίασης και υπό το πρίσμα των βέλτιστων διαθέσιμων επιστημονικών γνωμοδοτήσεων, διαβουλεύονται στο πλαίσιο της μεικτής επιτροπής που προβλέπεται στο άρθρο 9, για να εγκρίνουν, με κοινή συμφωνία και ανάλογα με την περίπτωση, μέτρα που αποβλέπουν στην αειφόρο διαχείριση των αλιευτικών πόρων.3. Τα μέρη αναλαμβάνουν την υποχρέωση να διαβουλεύονται, είτε άμεσα είτε στο πλαίσιο της Επιτροπής Τόνου Ινδικού Ωκεανού (IOTC), με σκοπό την εξασφάλιση της διαχείρισης και της διατήρησης των έμβιων πόρων στον Ινδικό Ωκεανό, καθώς και να συνεργάζονται στο πλαίσιο των σχετικών επιστημονικών ερευνών.Άρθρο 5Πρόσβαση των κοινοτικών σκαφών στην αλιεία στα ύδατα των Σεϋχελλών1. Οι Σεϋχέλλες αναλαμβάνουν την υποχρέωση να επιτρέπουν στα κοινοτικά σκάφη να ασκούν αλιευτικές δραστηριότητες στην αλιευτική τους ζώνη σύμφωνα με την παρούσα συμφωνία, συμπεριλαμβανομένων του πρωτοκόλλου και του παραρτήματος.2. Οι αλιευτικές δραστηριότητες που διέπονται από την παρούσα συμφωνία υπόκεινται στους ισχύοντες νόμους και κανονισμούς των Σεϋχελλών. Οι αρχές των Σεϋχελλών κοινοποιούν στην Επιτροπή κάθε τροποποίηση της εν λόγω νομοθεσίας.3. Οι Σεϋχέλλες αναλαμβάνουν την ευθύνη για την ουσιαστική εφαρμογή των διατάξεων για τον έλεγχο της αλιείας που περιέχονται στο πρωτόκολλο. Τα κοινοτικά σκάφη συνεργάζονται με τις αρχές των Σεϋχελλών που είναι αρμόδιες για τη διενέργεια των ελέγχων


text: αυτών.4. Η Κοινότητα αναλαμβάνει την υποχρέωση να λαμβάνει όλα τα ενδεδειγμένα μέτρα, για να εξασφαλίζει ότι τα σκάφη της τηρούν τις διατάξεις της παρούσας συμφωνίας και τη νομοθεσία που διέπει την αλιεία στα ύδατα που υπάγονται στη δικαιοδοσία των Σεϋχελλών.Άρθρο 6Άδειες1. Τα κοινοτικά σκάφη μπορούν να αλιεύουν στην αλιευτική ζώνη των Σεϋχελλών, μόνον εάν διαθέτουν άδεια αλιείας που έχει εκδοθεί στο πλαίσιο της παρούσας συμφωνίας.2. Η διαδικασία που επιτρέπει τη λήψη άδειας αλιείας για ένα σκάφος, τα εφαρμοστέα τέλη και ο τρόπος πληρωμής από τον εφοπλιστή καθορίζονται στο παράρτημα του πρωτοκόλλου.Άρθρο 7Χρηματική αντιπαροχή1. Η Κοινότητα καταβάλλει στις Σεϋχέλλες χρηματική αντιπαροχή σύμφωνα με τους όρους και τις προϋποθέσεις που προβλέπονται στο πρωτόκολλο και στα παραρτήματα. Η εν λόγω ενιαία αντιπαροχή απαρτίζεται από δύο συναφείς συνιστώσες, και συγκεκριμένα:α) την πρόσβαση των κοινοτικών σκαφών στις αλιευτικές ζώνες των Σεϋχελλών καιβ) την οικονομική στήριξη της Κοινότητας για την καθιέρωση της υπεύθυνης αλιείας και της αειφόρου εκμετάλλευσης των αλιευτικών πόρων στα ύδατα των Σεϋχελλών.2. Ο καθορισμός και η διαχείριση της συνιστώσας της χρηματικής αντιπαροχής που αναφέρεται στο στοιχείο α) της παραγράφου 1 γίνεται σε συνάρτηση με τον καθορισμό από τα μέρη, με κοινή συμφωνία και σύμφωνα με τις διατάξεις του πρωτοκόλλου, στόχων οι οποίοι θα επιτευχθούν στο πλαίσιο της τομεακής αλιευτικής πολιτικής των Σεϋχελλών και σύμφωνα με ετήσιο και πολυετές προγραμματισμό για την εφαρμογή της.3. Η χρηματική αντιπαροχή που χορηγεί η Κοινότητα καταβάλλεται κατ’ έτος σύμφωνα με τις λεπτομερείς διατάξεις του πρωτοκόλλου και με την επιφύλαξη των διατάξεων της παρούσας συμφωνίας και του πρωτοκόλλου σχετικά με την ενδεχόμενη μεταβολή του ύψους της, συνεπεία:α) σοβαρών περιστατικών, εξαιρέσει φυσικών φαινομένων, τα οποία αποκλείουν την άσκηση των αλιευτικών δραστηριοτήτων στα ύδατα των Σεϋχελλών·β) μείωσης των αλιευτικών δυνατοτήτων που χορηγούνται στα κοινοτικά σκάφη, κατόπιν κοινής συμφωνίας των μερών, κατ’ εφαρμογή μέτρων διαχείρισης των σχετικών αποθεμάτων, που κρίνονται αναγκαία για τη διατήρηση και την αειφόρο εκμετάλλευση των πόρων βάσει των βέλτιστων διαθέσιμων επιστημονικών γνωμοδοτήσεων·γ) αύξησης των αλιευτικών δυνατοτήτων που χορηγούνται στα κοινοτικά σκάφη, κατόπιν κοινής συμφωνίας των μερών, εάν το επιτρέπει η κατάσταση των πόρων βάσει των βέλτιστων διαθέσιμων επιστημονικών γνωμοδοτήσεων·δ) επανεκτίμησης των όρων της κοινοτικής οικονομικής στήριξης για την εφαρμογή της τομεακής αλιευτικής πολιτικής στις Σεϋχέλλες, οσάκις αυτό δικαιολογείται από τα αποτελέσματα του ετήσιου και πολυετούς προγραμματισμού που τηρούν τα μέρη·ε) καταγγελίας της παρούσας συμφωνίας σύμφωνα με τις διατάξεις του άρθρου 12·στ) αναστολής της εφαρμογής της παρούσας συμφωνίας σύμφωνα με τις διατάξεις του άρθρου 13.Άρθρο 8Προώθηση της συνεργασίας σε επίπεδο οικονομικών παραγόντων και κοινωνίας των πολιτών1. Τα μέρη ενθαρρύνουν την οικονομική, εμπορική, επιστημονική και τεχνική συνεργασία στον τομέα της αλιείας και στους συναφείς τομείς. Διαβουλεύονται μεταξύ τους για να συντονίζουν τις διάφορες δράσεις που θα μπορούσαν να αναληφθούν για το σκοπό αυτό.2. Τα μέρη ενθαρρύνουν την ανταλλαγή πληροφοριών σχετικά με τις τεχνικές αλιείας και τα αλιευτικά εργαλεία, τις μεθόδους συντήρησης και τις βιομηχανικές μεθόδους μεταποίησης των αλιευτικών προϊόντων.3. Τα μέρη καταβάλλουν προσπάθειες για να δημιουργούν συνθήκες ευνοϊκές για την προώθηση των σχέσεων μεταξύ των επιχειρήσεων των μερών, στον τεχνικό, οικονομικό και εμπορικό τομέα, ενθαρρύνοντας την εδραίωση περιβάλλοντος ευνοϊκού για

type: contracts

jurisdiction: EU


text: την ανάπτυξη των επιχειρήσεων και των επενδύσεων.4. Τα μέρη ενθαρρύνουν ιδίως τη σύσταση κοινών επιχειρήσεων που αποβλέπουν στο αμοιβαίο συμφέρον. Η δημιουργία κοινών επιχειρήσεων στις Σεϋχέλλες και η μεταβίβαση κοινοτικών σκαφών προς τις κοινές επιχειρήσεις πραγματοποιούνται με συστηματική τήρηση της νομοθεσίας των Σεϋχελλών και της Κοινότητας.Άρθρο 9Μεικτή επιτροπή1. Συνιστάται μεικτή επιτροπή επιφορτισμένη με τον έλεγχο της εφαρμογής της παρούσας συμφωνίας. Η μεικτή επιτροπή ασκεί τα ακόλουθα καθήκοντα:α) παρακολουθεί την εκτέλεση, την ερμηνεία και την εφαρμογή της συμφωνίας, και ιδίως τον ορισμό του ετήσιου και πολυετούς προγραμματισμού που αναφέρεται στο άρθρο 7 παράγραφος 2, καθώς και την αξιολόγηση της εφαρμογής του·β) αποτελεί τον αναγκαίο σύνδεσμο για τα ζητήματα αμοιβαίου ενδιαφέροντος στον τομέα της αλιείας·γ) λειτουργεί ως φόρουμ για το φιλικό διακανονισμό των διαφορών στις οποίες είναι δυνατό να οδηγήσει η ερμηνεία ή η εφαρμογή της παρούσας συμφωνίας·δ) επανεκτιμά, ενδεχομένως, το επίπεδο των αλιευτικών δυνατοτήτων και, κατ’ ακολουθία, της χρηματικής αντιπαροχής·ε) εκτελεί οιαδήποτε άλλα καθήκοντα αποφασίσουν να της αναθέσουν τα μέρη με κοινή συμφωνία.2. Η μεικτή επιτροπή συνεδριάζει τουλάχιστον μία φορά το έτος, εκ περιτροπής στην Κοινότητα και στις Σεϋχέλλες, υπό την προεδρία του μέρους που φιλοξενεί τη συνεδρίαση. Συνεδριάζει εκτάκτως κατόπιν αιτήσεως ενός από τα μέρη.Άρθρο 10Γεωγραφική περιοχή εφαρμογής της συμφωνίαςΗ παρούσα συμφωνία εφαρμόζεται, αφενός, στα εδάφη στα οποία εφαρμόζεται η συνθήκη για την ίδρυση της Ευρωπαϊκής Κοινότητας, υπό τους όρους που προβλέπονται στην εν λόγω συνθήκη και, αφετέρου, στο έδαφος των Σεϋχελλών.Άρθρο 11ΔιάρκειαΗ παρούσα συμφωνία εφαρμόζεται για διάστημα έξι ετών από την ημερομηνία έναρξης της ισχύος της· ανανεώνεται για συμπληρωματικές περιόδους έξι ετών, εκτός καταγγελίας σύμφωνα με τις διατάξεις του άρθρου 12.Άρθρο 12Καταγγελία1. Η παρούσα συμφωνία μπορεί να καταγγελθεί από οποιοδήποτε από τα μέρη για σοβαρά περιστατικά, τα οποία είναι σχετικά, μεταξύ άλλων, με την επιδείνωση των σχετικών αποθεμάτων, τη διαπίστωση μειωμένου επιπέδου αξιοποίησης των αλιευτικών δυνατοτήτων που χορηγούνται στα κοινοτικά σκάφη ή την αθέτηση των υποχρεώσεων που έχουν αναλάβει τα μέρη ως προς την καταπολέμηση της παράνομης, λαθραίας και άναρχης αλιείας.2. Το ενδιαφερόμενο μέρος κοινοποιεί εγγράφως στο άλλο μέρος την πρόθεσή του να καταγγείλει τη συμφωνία, τουλάχιστον έξι μήνες πριν από τη λήξη της αρχικής περιόδου ή κάθε συμπληρωματικής περιόδου.3. Η αποστολή της κοινοποίησης που αναφέρεται στην προηγούμενη παράγραφο συνεπάγεται την έναρξη διαβουλεύσεων μεταξύ των μερών.4. Η χρηματική αντιπαροχή που αναφέρεται στο άρθρο 7 για το έτος κατά το οποίο παράγει αποτελέσματα η καταγγελία, μειώνεται αναλόγως και pro rata temporis.Άρθρο 13Αναστολή1. Η εφαρμογή της παρούσας συμφωνίας μπορεί να ανασταλεί με πρωτοβουλία ενός από τα μέρη, σε περίπτωση σοβαρής διαφωνίας ως προς την εφαρμογή των διατάξεων που περιέχονται στη συμφωνία. Η εν λόγω αναστολή προϋποθέτει ότι το ενδιαφερόμενο μέρος θα έχει κοινοποιήσει την πρόθεσή του εγγράφως, τουλάχιστον τρεις μήνες πριν από την ημερομηνία κατά την οποία παράγει αποτελέσματα η αναστολή. Με την παραλαβή της κοινοποίησης αυτής, τα μέρη αρχίζουν διαβουλεύσεις με στόχο τη φιλική επίλυση των διαφορών τους.2. Η πληρωμή της χρηματικής αντιπαροχής που αναφέρεται στο άρθρο 7 μειώνεται αναλόγως και pro rata temporis, σε συνάρτηση με τη διάρκεια της αναστολής.Άρθρο 14Πρωτόκολλο και παράρτημαΤο πρωτόκολλο και το παράρτημα αποτελούν αναπόσπαστο


text: μέρος της παρούσας συμφωνίας.Άρθρο 15Κατάργηση και μεταβατικές διατάξεις1. Η παρούσα συμφωνία καταργεί και αντικαθιστά από την ημερομηνία έναρξης ισχύος της τη συμφωνία του 1987 μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών.2. Ωστόσο, το πρωτόκολλο που καθορίζει, για την περίοδο από τις 18 Ιανουαρίου 2005 έως τις 17 Ιανουαρίου 2011, τις αλιευτικές δυνατότητες και τη χρηματική αντιπαροχή που προβλέπονται στη συμφωνία μεταξύ της Ευρωπαϊκής Οικονομικής Κοινότητας και της Δημοκρατίας των Σεϋχελλών για την αλιεία στα ανοικτά των Σεϋχελλών, παραμένει σε ισχύ στη διάρκεια της περιόδου που αναφέρεται στο άρθρο 1 του πρωτοκόλλου και αποτελεί εφεξής αναπόσπαστο μέρος της παρούσας συμφωνίας.Άρθρο 16Έναρξη ισχύοςΗ παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, και φινλανδική γλώσσα, και όλα τα κείμενα είναι εξίσου αυθεντικά. Αρχίζει να ισχύει την ημερομηνία κατά την οποία τα μέρη κοινοποιούν εκατέρωθεν την ολοκλήρωση των διαδικασιών έγκρισης που είναι αναγκαίες για το σκοπό αυτό.--------------------------------------------------


text:
 Σημαντική ανακοίνωση νομικού περιεχομένου
 |
 22008A0524(01)
 Συμφωνια μεταξύ της Ευρωπαϊκής Ένωσης και της Κεντροαφρικανικής Δημοκρατίας σχετικά με το καθεστώς των δυνάμεων που τελούν υπό την ηγεσία της Ευρωπαϊκής Ένωσης στην Κεντροαφρικανική Δημοκρατία
 Επίσημη Εφημερίδα αριθ. L 136 της 24/05/2008 σ. 0046 - 0051
 ΜΕΤΑΦΡΑΣΗΣυμφωνιαμεταξύ της Ευρωπαϊκής Ένωσης και της Κεντροαφρικανικής Δημοκρατίας σχετικά με το καθεστώς των δυνάμεων που τελούν υπό την ηγεσία της Ευρωπαϊκής Ένωσης στην Κεντροαφρικανική ΔημοκρατίαΗ ΕΥΡΩΠΑΪΚΗ ΕΝΩΣΗ, καλούμενη εφεξής "ΕΕ",αφενός, καιΗ ΚΕΝΤΡΟΑΦΡΙΚΑΝΙΚΗ ΔΗΜΟΚΡΑΤΙΑ, καλούμενη εφεξής "χώρα υποδοχής",αφετέρου,καλούμενες εφεξής "τα μέρη",ΕΧΟΝΤΑΣ ΥΠΟΨΗ:- την απόφαση αριθ. 1778 (2007) του Συμβουλίου Ασφαλείας των Ηνωμένων Εθνών της 25ης Σεπτεμβρίου 2007,- την κοινή δράση αριθ. 2007/677/ΚΕΠΠΑ του Συμβουλίου, της 15ης Οκτωβρίου 2007, για τη στρατιωτική επιχείρηση της Ευρωπαϊκής Ένωσης στη Δημοκρατία του Τσαντ και στην Κεντροαφρικανική Δημοκρατία (EUFOR Tchad/RCA),- ότι η παρούσα συμφωνία δεν θίγει τα δικαιώματα και τις υποχρεώσεις των μερών δυνάμει διεθνών συμφωνιών και άλλων πράξεων για τη σύσταση διεθνών δικαστηρίων, συμπεριλαμβανομένου του καταστατικού του Διεθνούς Ποινικού Δικαστηρίου,ΣΥΜΦΩΝΗΣΑΝ ΤΑ ΕΞΗΣ:Άρθρο 1Πεδίο εφαρμογής και ορισμοί1. Οι διατάξεις της παρούσας συμφωνίας εφαρμόζονται στις δυνάμεις που τελούν υπό την ηγεσία της Ευρωπαϊκής Ένωσης και στο προσωπικό τους.2. Οι διατάξεις της παρούσας συμφωνίας εφαρμόζονται μόνο στο έδαφος της χώρας υποδοχής.3. Για τους σκοπούς της παρούσας συμφωνίας ισχύουν οι ακόλουθοι ορισμοί:α) "δυνάμεις υπό την ηγεσία της Ευρωπαϊκής Ένωσης" (EUFOR): τα στρατιωτικά αρχηγεία της ΕΕ και τα εθνικά σώματα δυνάμεων που συμβάλλουν στην επιχείρηση, ο εξοπλισμός τους και τα μεταφορικά τους μέσα·β) "επιχείρηση": η προετοιμασία, εγκατάσταση, εκτέλεση και υποστήριξη της στρατιωτικής αποστολής βάσει της εντολής που απορρέει από την απόφαση αριθ. 1778 (2007) του Συμβουλίου Ασφαλείας των Ηνωμένων Εθνών της 25ης Σεπτεμβρίου 2007·γ) "διοικητής δυνάμεων της ΕΕ": ο διοικητής στο θέατρο επιχειρήσεων·δ) "στρατιωτικά αρχηγεία της ΕΕ": τα στρατιωτικά αρχηγεία και τα στοιχεία τους, οπουδήποτε και αν βρίσκονται, που τελούν υπό την εξουσία στρατιωτικών διοικητών της ΕΕ οι οποίοι ασκούν τη στρατιωτική διοίκηση ή τον έλεγχο της επιχείρησης·ε) "εθνικά σώματα δυνάμεων": μονάδες και στοιχεία που ανήκουν στα κράτη μέλη της Ευρωπαϊκής Ένωσης και σε άλλα κράτη που συμμετέχουν στην επιχείρηση·στ) "προσωπικό των EUFOR": το στρατιωτικό και μη στρατιωτικό προσωπικό που εντάσσεται στις EUFOR, καθώς και το προσωπικό που αναπτύσσεται για την προετοιμασία της επιχείρησης και το προσωπικό σε αποστολή για λογαριασμό αποστέλλοντος κράτους ή θεσμικού οργάνου της ΕΕ στο πλαίσιο της επιχείρησης, το οποίο βρίσκεται, εκτός αν ορίζεται άλλως στη συμφωνία, στο έδαφος χώρας υποδοχής, εξαιρουμένου του απασχολούμενου σε τοπικό επίπεδο προσωπικού και του προσωπικού που απασχολείται από διεθνείς εμπορικούς αναδόχους·ζ) "προσωπικό απασχολούμενο σε τοπικό επίπεδο": το προσωπικό που είναι υπήκοοι της χώρας υποδοχής ή μονίμως διαμένοντες σε αυτήν·η) "εγκαταστάσεις": το σύνολο των χώρων, των εγκαταστάσεων στέγασης και των εκτάσεων που απαιτούνται για τις EUFOR και για το προσωπικό των EUFOR·θ) "αποστέλλον κράτος": κράτος που παρέχει εθνικό σώμα δυνάμεων για τις EUFOR.Άρθρο 2Γενικές διατάξεις1. Οι EUFOR και το προσωπικό τους τηρούν τους νόμους και τους κανονισμούς της χώρας υποδοχής και απέχουν από κάθε ενέργεια ή δραστηριότητα ασυμβίβαστη προς τους στόχους της επιχείρησης.2. Οι EUFOR γνωστοποιούν τακτικά στην κυβέρνηση της χώρας υποδοχής τον αριθμό των μελών του


text: προσωπικού τους που βρίσκονται στο έδαφός της.Άρθρο 3Αναγνώριση ταυτότητας1. Τα μέλη του προσωπικού των EUFOR πρέπει να φέρουν ανά πάσα στιγμή διαβατήριο ή στρατιωτικό δελτίο ταυτότητας.2. Τα οχήματα, τα αεροσκάφη, τα πλοία και τα λοιπά μεταφορικά μέσα των EUFOR φέρουν διακριτικά σήματα ή/και πινακίδες των EUFOR, τα οποία γνωστοποιούνται στις αρμόδιες αρχές της χώρας υποδοχής.3. Οι EUFOR έχουν το δικαίωμα να αναρτούν τη σημαία της Ευρωπαϊκής Ένωσης και να φέρουν σήματα (π.χ. διακριτικά, τίτλους και επίσημα σύμβολα) στις εγκαταστάσεις τους, στα οχήματα και στα άλλα μεταφορικά τους μέσα. Οι στολές του προσωπικού των EUFOR φέρουν διακριτικό έμβλημα των EUFOR. Εθνικές σημαίες ή διακριτικά των εθνικών σωμάτων δυνάμεων που συμμετέχουν στην επιχείρηση μπορούν να αναρτώνται στις εγκαταστάσεις των EUFOR, στα οχήματα και στα άλλα μεταφορικά μέσα, καθώς και στις στολές, σύμφωνα με απόφαση του διοικητή δυνάμεων της ΕΕ.Άρθρο 4Διέλευση συνόρων και μετακινήσεις στο έδαφος της χώρας υποδοχής1. Τα μέλη του προσωπικού των EUFOR εισέρχονται στο έδαφος της χώρας υποδοχής μόνον με επίδειξη των εγγράφων που προβλέπονται στο άρθρο 3 παράγραφος 1 ή, στην περίπτωση πρώτης εισόδου, με επίδειξη ατομικού ή ομαδικού φύλλου πορείας που εκδίδεται από τις EUFOR. Στη συνέχεια, όταν εισέρχονται στο έδαφος της χώρας υποδοχής, όταν το εγκαταλείπουν ή βρίσκονται σε αυτό, εξαιρούνται από τους κανονισμούς περί διαβατηρίων και θεωρήσεων, από ελέγχους των υπηρεσιών μετανάστευσης και από τελωνειακούς ελέγχους.2. Το προσωπικό των EUFOR εξαιρείται από τους κανονισμούς της χώρας υποδοχής όσον αφορά την καταγραφή και τον έλεγχο των αλλοδαπών, αλλά δεν θεωρείται ότι αποκτά οιοδήποτε δικαίωμα μόνιμης διαμονής ή κατοικίας στο έδαφος της χώρας υποδοχής.3. Τα περιουσιακά στοιχεία και τα μεταφορικά μέσα των EUFOR που εισέρχονται, διέρχονται ή εξέρχονται από το έδαφος της χώρας υποδοχής απαλλάσσονται από οιαδήποτε υποχρέωση υποβολής καταλόγων ή άλλων τελωνειακών εγγράφων, καθώς και από οιαδήποτε επιθεώρηση.4. Το προσωπικό των EUFOR δύναται να οδηγεί αυτοκίνητα οχήματα και να χειρίζεται αεροσκάφη στο έδαφος της χώρας υποδοχής, υπό τον όρο ότι έχει ισχύουσα εθνική, διεθνή ή στρατιωτική άδεια οδήγησης ή άδεια πιλότου, ανάλογα με την περίπτωση.5. Για τους σκοπούς της επιχείρησης, η χώρα υποδοχής παρέχει στις EUFOR και στο προσωπικό τους ελευθερία κινήσεων και το δικαίωμα ελεύθερης διακίνησης στο έδαφός της, καθώς και στον εναέριο χώρο της.6. Για τους σκοπούς της επιχείρησης, οι EUFOR μπορούν να διενεργούν στο έδαφος της χώρας υποδοχής, συμπεριλαμβανομένου του εναέριου χώρου της, ασκήσεις ή γυμνάσια με όπλα.7. Για τους σκοπούς της επιχείρησης, οι EUFOR δύνανται να χρησιμοποιούν δημόσιες οδούς, γέφυρες, πορθμεία και αερολιμένες χωρίς καταβολή δασμών, τελών, διοδίων, φόρων και συναφών επιβαρύνσεων. Οι EUFOR δεν απαλλάσσονται από τις εύλογες επιβαρύνσεις, για ζητούμενες και παρεχόμενες υπηρεσίες υπό τους ιδίους όρους με εκείνους που προβλέπονται για τις ένοπλες δυνάμεις της χώρας υποδοχής.Άρθρο 5Προνόμια και ασυλίες που παρέχει η χώρα υποδοχής στις EUFOR1. Οι εγκαταστάσεις των EUFOR είναι απαραβίαστες. Πρόσωπα ενεργούντα εκ μέρους της χώρας υποδοχής δεν εισέρχονται σε αυτές χωρίς τη συγκατάθεση του διοικητή δυνάμεων της ΕΕ.2. Οι εγκαταστάσεις των EUFOR, η επίπλωσή τους και τα λοιπά είδη που βρίσκονται σε αυτές, καθώς και τα μεταφορικά τους μέσα, δεν μπορούν να καταστούν αντικείμενο έρευνας, επίταξης,


text: κατάσχεσης ή εκτελεστικών μέτρων. Ωστόσο, ο διοικητής δυνάμεων της ΕΕ μπορεί να επιτρέψει στις αρχές της χώρας υποδοχής να προβούν σε έρευνα. Σε αυτή την περίπτωση, η έρευνα διενεργείται παρουσία του εκπροσώπου του διοικητή των δυνάμεων της ΕΕ.3. Οι EUFOR και τα περιουσιακά τους στοιχεία, ανεξαρτήτως του τόπου όπου βρίσκονται και του κατόχου τους, χαίρουν ασυλίας από κάθε μορφής νομική διαδικασία.4. Τα αρχεία και τα έγγραφα των EUFOR είναι απαραβίαστα εν παντί χρόνω και οπουδήποτε βρίσκονται.5. Η επίσημη αλληλογραφία των EUFOR είναι απαραβίαστη. Ως επίσημη αλληλογραφία νοείται η αλληλογραφία που σχετίζεται με την επιχείρηση και τις λειτουργίες της.6. Όσον αφορά τα προϊόντα που οι EUFOR αγοράζουν και εισάγουν, τις υπηρεσίες που τους παρέχονται και τις εγκαταστάσεις που χρησιμοποιούν για τους σκοπούς της επιχείρησης, οι EUFOR, καθώς και οι πάροχοι ή ανάδοχοί τους, εφόσον δεν είναι υπήκοοι της χώρας υποδοχής, απαλλάσσονται από κάθε εθνικό, περιφερειακό και δημοτικό τέλος, φόρο και συναφή επιβάρυνση. Οι EUFOR δεν απαλλάσσονται από τέλη, φόρους ή επιβαρύνσεις που συνιστούν πληρωμή έναντι παρασχεθεισών υπηρεσιών.7. Η χώρα υποδοχής επιτρέπει την είσοδο ειδών που προορίζονται για την επιχείρηση και χορηγεί απαλλαγή από όλους τους τελωνειακούς δασμούς, τέλη, διόδια, φόρους και συναφείς επιβαρύνσεις, εκτός από τα έξοδα αποθήκευσης, μεταφοράς και λοιπών παρασχεθεισών υπηρεσιών.Άρθρο 6Προνόμια και ασυλίες που παρέχει η χώρα υποδοχής στο προσωπικό των EUFOR1. Το προσωπικό των EUFOR δεν υπόκειται σε ουδεμιάς μορφής σύλληψη ή κράτηση.2. Τα έγγραφα, η αλληλογραφία και η περιουσία του προσωπικού των EUFOR είναι απαραβίαστα, εκτός από την περίπτωση των εκτελεστικών μέτρων που επιτρέπονται δυνάμει της παραγράφου 6.3. Το προσωπικό των EUFOR χαίρει ασυλίας όσον αφορά την ποινική δικαιοδοσία της χώρας υποδοχής υπό οιεσδήποτε συνθήκες.Η ασυλία του προσωπικού των EUFOR όσον αφορά την ποινική δικαιοδοσία μπορεί να αρθεί από το αποστέλλον κράτος ή από το οικείο όργανο της ΕΕ, ανάλογα με την περίπτωση. Η εν λόγω άρση της ασυλίας πρέπει πάντοτε να είναι ρητή.4. Το προσωπικό των EUFOR χαίρει ασυλίας όσον αφορά την αστική και διοικητική δικαιοδοσία της χώρας υποδοχής προκειμένου περί προφορικών ή έγγραφων δηλώσεων και οιωνδήποτε πράξεων στις οποίες προέβη κατά την άσκηση των επίσημων καθηκόντων του. Σε περίπτωση που εγείρεται αγωγή για αστική υπόθεση κατά προσωπικού των EUFOR ενώπιον δικαστηρίου της χώρας υποδοχής, ενημερώνεται πάραυτα ο διοικητής δυνάμεων της ΕΕ και η αρμόδια αρχή του αποστέλλοντος κράτους ή του οργάνου της ΕΕ. Πριν από την κίνηση της διαδικασίας ενώπιον του δικαστηρίου, ο διοικητής δυνάμεων της ΕΕ και η αρμόδια αρχή του αποστέλλοντος κράτους ή του οργάνου της ΕΕ πιστοποιούν στο δικαστήριο αν το συγκεκριμένο αδίκημα διαπράχθηκε από το προσωπικό των EUFOR κατά την άσκηση των επίσημων καθηκόντων του.Εάν το αδίκημα διαπράχθηκε κατά την άσκηση επίσημων καθηκόντων, δεν κινείται η διαδικασία και εφαρμόζονται οι διατάξεις του άρθρου 15. Εάν το αδίκημα δεν διαπράχθηκε κατά την άσκηση επίσημων καθηκόντων, η διαδικασία μπορεί να συνεχιστεί. Η πιστοποίηση από τον διοικητή δυνάμεων της ΕΕ και την αρμόδια αρχή του αποστέλλοντος κράτους ή του οργάνου της ΕΕ είναι δεσμευτική για τη δικαιοδοσία της χώρας υποδοχής, η οποία δεν μπορεί να την αμφισβητήσει.Μέλος του προσωπικού των EUFOR που έχει


text: εγείρει αγωγή δεν δικαιούται να επικαλεσθεί την κατά τα ανωτέρω ασυλία σχετικά με τυχόν ανταγωγή άμεσα συνδεόμενη με την κύρια αγωγή.5. Το προσωπικό των EUFOR δεν υποχρεούται να καταθέτει ως μάρτυρας.6. Δεν είναι δυνατή η λήψη εκτελεστικών μέτρων κατά προσωπικού των EUFOR, εκτός από την περίπτωση που ασκείται αγωγή εναντίον του για αστική υπόθεση η οποία δεν συνδέεται με τα επίσημα καθήκοντά του. Τα περιουσιακά στοιχεία του προσωπικού των EUFOR, περί των οποίων ο διοικητής των δυνάμεων της ΕΕ παρέχει πιστοποίηση ότι είναι αναγκαία για την εκπλήρωση των επίσημων καθηκόντων τους, δεν μπορούν να αποτελέσουν αντικείμενο κατάσχεσης για την εκτέλεση δικαστικής αποφάσεως ή εντολής. Σε αστικές διαδικασίες το προσωπικό των EUFOR δεν υπόκειται σε περιορισμούς της προσωπικής του ελευθερίας ή σε άλλα καταναγκαστικά μέτρα.7. Η ασυλία του προσωπικού των EUFOR από τη δικαιοδοσία της χώρας υποδοχής δεν το απαλλάσσει από τις δικαιοδοσίες των αντίστοιχων αποστελλόντων κρατών.8. Το προσωπικό των EUFOR, όσον αφορά τις υπηρεσίες που παρέχονται για τις EUFOR, εξαιρείται από τις διατάξεις περί κοινωνικής ασφάλισης που ενδέχεται να ισχύουν στη χώρα υποδοχής.9. Το προσωπικό των EUFOR εξαιρείται από οιαδήποτε μορφή φορολόγησης, στη χώρα υποδοχής, του μισθού και των αποζημιώσεων που λαμβάνει από τις EUFOR ή από τα αποστέλλοντα κράτη, καθώς και των τυχόν προερχόμενων από πηγές εκτός της χώρας υποδοχής εσόδων του.10. Το προσωπικό των EUFOR υπόκειται στην καταβολή τελωνειακών δασμών, τελών και άλλων συναφών επιβαρύνσεων για τα είδη που προορίζονται για προσωπική χρήση του, εξαιρουμένων των ειδών που είχε ήδη στην κατοχή του κατά την είσοδο στο έδαφος της χώρας υποδοχής και των ειδών πρώτης ανάγκης. Δεν απαλλάσσεται από την πληρωμή εξόδων αποθήκευσης, μεταφοράς και ανάλογων υπηρεσιών για τα είδη που προορίζονται για προσωπική χρήση του.Οι προσωπικές αποσκευές του προσωπικού των EUFOR δεν υπόκεινται σε ελέγχους, εκτός εάν υπάρχουν σοβαρές υπόνοιες ότι περιέχουν είδη τα οποία δεν προορίζονται για προσωπική χρήση από το προσωπικό των EUFOR, ή είδη των οποίων η εισαγωγή ή η εξαγωγή απαγορεύεται από το νόμο ή τα οποία υπόκεινται σε καραντίνα βάσει των κανονισμών της χώρας υποδοχής. Στην περίπτωση αυτή οι έλεγχοι διεξάγονται μόνο παρουσία του ενδιαφερομένου ή εξουσιοδοτημένου εκπροσώπου των EUFOR.Άρθρο 7Προσωπικό απασχολούμενο σε τοπικό επίπεδοΤο προσωπικό που απασχολείται σε τοπικό επίπεδο χαίρει μόνο των προνομίων και των ασυλιών που αποφασίζει η χώρα υποδοχής. Εντούτοις, η χώρα υποδοχής ασκεί τη δικαιοδοσία της επί του εν λόγω προσωπικού κατά τρόπον ώστε να μην παρεμβαίνει αδικαιολόγητα στην εκτέλεση της επιχείρησης.Άρθρο 8Ποινική δικαιοδοσίαΟι αρμόδιες αρχές αποστέλλοντος κράτους έχουν το δικαίωμα να ασκούν στο έδαφος της χώρας υποδοχής τις εξουσίες ποινικής και πειθαρχικής δικαιοδοσίας που τους παρέχει η νομοθεσία του αποστέλλοντος κράτους επί του συνόλου του προσωπικού των EUFOR που υπόκειται στο σχετικό δίκαιο του αποστέλλοντος κράτους.Άρθρο 9Στολές και οπλισμός1. Το προσωπικό φέρει στολή με βάση τους κανόνες που θεσπίζει ο διοικητής των δυνάμεων της ΕΕ.2. Το στρατιωτικό προσωπικό των EUFOR δύναται να φέρει όπλα και πυρομαχικά, υπό την προϋπόθεση ότι αυτό επιτρέπεται βάσει των διαταγών που έχει λάβει.Άρθρο 10Υποστήριξη της χώρας υποδοχής και συμβάσεις1. Η χώρα υποδοχής συμφωνεί, εφόσον της ζητηθεί, να επικουρήσει τις EUFOR στην


text: εξεύρεση κατάλληλων εγκαταστάσεων.2. Η χώρα υποδοχής παρέχει, στα πλαίσια των δυνατοτήτων της και χωρίς επιβάρυνση, εγκαταστάσεις της ιδιοκτησίας της, εφόσον αυτές απαιτούνται για τη διεξαγωγή των διοικητικών και επιχειρησιακών δραστηριοτήτων των EUFOR. Όσον αφορά τις εγκαταστάσεις ιδιοκτησίας νομικών προσώπων ιδιωτικού δικαίου, η χώρα υποδοχής δεσμεύεται να στηρίξει, με έξοδα των EUFOR, τις προσπάθειες με σκοπό να ανευρεθούν και να τεθούν στη διάθεσή τους.3. Στα πλαίσια των μέσων και των δυνατοτήτων της, η χώρα υποδοχής συμβάλλει στην προετοιμασία, την εγκατάσταση, την εκτέλεση και την υποστήριξη της επιχείρησης. Η βοήθεια και η υποστήριξη της επιχείρησης από τη χώρα υποδοχής παρέχεται υπό τους ίδιους όρους που ισχύουν για τη βοήθεια και την υποστήριξη στις ένοπλες δυνάμεις της χώρας υποδοχής.4. Το δίκαιο που διέπει τις συμβάσεις που έχουν συναφθεί από τις EUFOR στη χώρα υποδοχής καθορίζεται από τη σύμβαση.5. Η σύμβαση μπορεί να ορίζει ότι η διαδικασία διευθέτησης διαφορών, περί της οποίας το άρθρο 15 παράγραφοι 3 και 4, ισχύει για διαφορές που προκύπτουν από την εφαρμογή της σύμβασης.6. Η χώρα υποδοχής διευκολύνει την εφαρμογή των συμβάσεων που συνάπτουν οι EUFOR με εμπορικές οντότητες για τους σκοπούς της επιχείρησης.Άρθρο 11Αλλαγές στις εγκαταστάσεις1. Οι EUFOR εξουσιοδοτούνται να κατασκευάζουν, να μετατρέπουν ή να τροποποιούν τις εγκαταστάσεις ανάλογα με τις επιχειρησιακές τους ανάγκες.2. Η χώρα υποδοχής δεν ζητά αποζημίωση από τις EUFOR για τις εν λόγω κατασκευές, μετατροπές ή τροποποιήσεις.Άρθρο 12Θάνατοι προσωπικού των EUFOR1. Ο διοικητής δυνάμεων της ΕΕ έχει το δικαίωμα να αναλαμβάνει και να διενεργεί τα προσήκοντα για τον επαναπατρισμό θανόντων μελών του προσωπικού των EUFOR, καθώς και των προσωπικών τους περιουσιακών στοιχείων.2. Δεν διενεργείται νεκροψία επί των θανόντων μελών των EUFOR χωρίς τη συγκατάθεση του οικείου κράτους και την παρουσία εκπροσώπου των EUFOR και/ή του οικείου κράτους.3. Η χώρα υποδοχής και οι EUFOR συνεργάζονται στο μέγιστο βαθμό με σκοπό τον έγκαιρο επαναπατρισμό του θανόντος προσωπικού των EUFOR.Άρθρο 13Ασφάλεια των EUFOR και στρατιωτική αστυνομία1. Η χώρα υποδοχής λαμβάνει όλα τα απαραίτητα μέτρα προκειμένου να εξασφαλίζεται η ασφάλεια και προστασία των EUFOR και του προσωπικού τους.2. Οι EUFOR έχουν το δικαίωμα να λαμβάνουν τα απαραίτητα μέτρα προκειμένου να εξασφαλίζεται η προστασία των εγκαταστάσεών τους, συμπεριλαμβανομένων όσων χρησιμοποιούνται κατά την εκπαίδευσή τους, κατά κάθε εξωτερικής επίθεσης ή διείσδυσης.3. Ο διοικητής δυνάμεων της ΕΕ δύναται να συστήσει μονάδα στρατιωτικής αστυνομίας για την τήρηση της τάξης στις εγκαταστάσεις των EUFOR.4. Η στρατιωτική αστυνομία δύναται επίσης, σε συνεννόηση και σε συνεργασία με τη στρατιωτική αστυνομία ή την αστυνομία της χώρας υποδοχής, να ενεργεί και έξω από τις εν λόγω εγκαταστάσεις προκειμένου να διασφαλίζει την τήρηση της τάξης και της πειθαρχίας στους κόλπους του προσωπικού των EUFOR.Άρθρο 14Επικοινωνίες1. Οι EUFOR μπορούν να εγκαθιστούν και να χρησιμοποιούν ραδιοσταθμούς μετάδοσης και λήψης, καθώς και δορυφορικά συστήματα. Συνεννοούνται με τις αρμόδιες αρχές της χώρας υποδοχής σχετικά με τη χρησιμοποίηση των κατάλληλων συχνοτήτων προκειμένου να μην υπάρχουν προβλήματα. Η πρόσβαση στο φάσμα συχνοτήτων παρέχεται άνευ επιβαρύνσεων από τη χώρα υποδοχής.2. Οι EUFOR έχουν το δικαίωμα της άνευ περιορισμών επικοινωνίας μέσω ασυρμάτου (συμπεριλαμβανομένης της δορυφορικής, κινητής και ραδιοτηλεφωνικής τηλεπικοινωνίας), τηλεφώνου, τηλέγραφου, τηλεομοιοτυπικής συσκευής και κάθε άλλου


text: μέσου, καθώς και το δικαίωμα να εγκαταστήσουν τον εξοπλισμό που απαιτείται για τη διατήρηση των επικοινωνιών εντός και μεταξύ των εγκαταστάσεων των EUFOR, συμπεριλαμβανομένης της τοποθέτησης καλωδίων και επίγειων γραμμών για το σκοπό της επιχείρησης.3. Οι EUFOR μπορούν να λαμβάνουν, στις εγκαταστάσεις τους, τα απαιτούμενα μέτρα για να εξασφαλίζουν τη διαβίβαση του ταχυδρομείου που αποστέλλεται από ή απευθύνεται στις EUFOR ή στο προσωπικό τους, σε συνεργασία με τις αρμόδιες αρχές της χώρας υποδοχής, εφόσον το κρίνει απαραίτητο ο διοικητής δυνάμεων της ΕΕ.Άρθρο 15Αξιώσεις για θάνατο, τραυματισμό, ζημία ή απώλεια1. Οι EUFOR και το προσωπικό των EUFOR δεν θεωρούνται υπεύθυνοι για τυχόν ζημιές ή απώλειες μη στρατιωτικών ή κρατικών περιουσιακών στοιχείων που άπτονται των επιχειρησιακών αναγκών ή προκαλούνται από δραστηριότητες που συνδέονται με ταραχές ή την προστασία των EUFOR.2. Με σκοπό την επίτευξη φιλικού διακανονισμού, οι αξιώσεις για ζημιές ή απώλειες μη στρατιωτικών ή κρατικών περιουσιακών στοιχείων που δεν περιλαμβάνονται στην παράγραφο 1, καθώς και οι αξιώσεις για το θάνατο ή τον τραυματισμό προσώπων και για ζημιές ή απώλειες περιουσιακών στοιχείων των EUFOR, κοινοποιούνται στις EUFOR μέσω των αρμόδιων αρχών της χώρας υποδοχής, όσον αφορά αξιώσεις που εγείρονται από νομικά ή φυσικά πρόσωπα της χώρας υποδοχής, ή στις αρμόδιες αρχές της χώρας υποδοχής, όσον αφορά αξιώσεις των EUFOR.3. Εφόσον δεν μπορεί να υπάρξει φιλικός διακανονισμός, η αξίωση υποβάλλεται σε επιτροπή αποζημιώσεων αποτελούμενη από εκπροσώπους των EUFOR και από ισάριθμους εκπροσώπους της χώρας υποδοχής. Η διευθέτηση των αξιώσεων επιτυγχάνεται με κοινή συμφωνία.4. Εφόσον δεν μπορεί να επιτευχθεί διακανονισμός στο πλαίσιο της επιτροπής αποζημιώσεων, η διαφορά:α) για αξιώσεις μέχρι και 40000 ευρώ, διευθετείται με διπλωματικά μέσα μεταξύ της χώρας υποδοχής και των εκπροσώπων των ΕΕ·β) για αξιώσεις που υπερβαίνουν το ποσό που αναφέρεται στο στοιχείο α), υποβάλλεται σε διαιτητικό δικαστήριο, οι αποφάσεις του οποίου είναι δεσμευτικές.5. Το διαιτητικό δικαστήριο αποτελείται από τρεις διαιτητές, εκ των οποίων ένας ορίζεται από τη χώρα υποδοχής, ένας από τις EUFOR και ο τρίτος από κοινού από τη χώρα υποδοχής και την EUFOR. Εάν ένα από τα μέρη δεν ορίσει διαιτητή εντός δύο μηνών ή εάν δεν μπορεί να υπάρξει συμφωνία μεταξύ της χώρας υποδοχής και των EUFOR όσον αφορά το διορισμό του τρίτου διαιτητή, ο εν λόγω διαιτητής ορίζεται από τον Πρόεδρο του Δικαστηρίου των Ευρωπαϊκών Κοινοτήτων.6. Συνάπτεται διοικητική ρύθμιση μεταξύ των EUFOR και των διοικητικών αρχών της χώρας υποδοχής με σκοπό τον καθορισμό της εντολής της επιτροπής αποζημιώσεων και του δικαστηρίου, της εφαρμοστέας διαδικασίας στο πλαίσιο αυτών των οργάνων και των όρων υποβολής των αξιώσεων.Άρθρο 16Σύνδεσμος και διαφορές1. Κάθε ζήτημα που προκύπτει από την εφαρμογή της παρούσας συμφωνίας εξετάζεται από εκπροσώπους των EUFOR και των αρμόδιων αρχών της χώρας υποδοχής.2. Εν απουσία πρότερης διευθέτησης, οι διαφορές επί της ερμηνείας ή της εφαρμογής της παρούσας συμφωνίας διευθετούνται αποκλειστικά με διπλωματικά μέσα μεταξύ της χώρας υποδοχής και των εκπροσώπων της ΕΕ.Άρθρο 17Άλλες διατάξεις1. Στις περιπτώσεις που η παρούσα συμφωνία αναφέρεται στα προνόμια, στις ασυλίες και στα δικαιώματα των EUFOR και του προσωπικού τους, η κυβέρνηση της χώρας υποδοχής φέρει την ευθύνη για την εφαρμογή και τη συμμόρφωση προς


text: τις εν λόγω ασυλίες, προνόμια και δικαιώματα από τις αρμόδιες τοπικές αρχές της χώρας υποδοχής.2. Κανένα στοιχείο της παρούσας συμφωνίας δεν προορίζεται ούτε δύναται να ερμηνευθεί ως παρέκκλιση από οιοδήποτε δικαίωμα που ενδέχεται να έχει κράτος μέλος της ΕΕ ή άλλο κράτος το οποίο συμβάλλει στις EUFOR στο πλαίσιο άλλων συμφωνιών.Άρθρο 18Διατάξεις εφαρμογήςΓια την εφαρμογή της παρούσας συμφωνίας, τα επιχειρησιακά, διοικητικά και τεχνικά θέματα μπορούν να αποτελούν αντικείμενο χωριστών ρυθμίσεων που θα συνάπτονται μεταξύ του διοικητή δυνάμεων της ΕΕ και των διοικητικών αρχών της χώρας υποδοχής.Άρθρο 19Έναρξη ισχύος και λήξη1. Η παρούσα συμφωνία τίθεται σε ισχύ την ημέρα της υπογραφής της και εξακολουθεί να ισχύει μέχρι την αναχώρηση του τελευταίου στοιχείου των EUFOR και του τελευταίου μέλους τους, σύμφωνα με κοινοποίηση των EUFOR.2. Με την επιφύλαξη της παραγράφου 1, οι διατάξεις του άρθρου 4 παράγραφος 7, του άρθρου 5 παράγραφοι 1 έως 3, 6 και 7, του άρθρου 6 παράγραφοι 1, 3, 4, 6 και 8 έως 10, του άρθρου 10 παράγραφος 2, του άρθρου 11, του άρθρου 13 παράγραφοι 1 και 2 και του άρθρου 15 θεωρούνται εν ισχύι από την ημερομηνία της πρώτης ανάπτυξης προσωπικού των EUFOR, εφόσον η ημερομηνία αυτή προηγείται της ημερομηνίας έναρξης ισχύος της παρούσας συμφωνίας.3. Η παρούσα συμφωνία δύναται να τροποποιηθεί με γραπτή συμφωνία των μερών.4. Η λήξη της παρούσας συμφωνίας δεν θίγει τα δικαιώματα ή τις υποχρεώσεις που προκύπτουν από την εφαρμογή της παρούσας συμφωνίας πριν από τη λήξη της.Έγινε στο Μπαγκουί, 16 Απριλίου 2008 σε τέσσερα γνήσια αντίτυπα στη γαλλική γλώσσα.Για την Ευρωπαϊκή ΈνωσηΓια την Κεντροαφρικανική Δημοκρατία--------------------------------------------------


text:
 Avis juridique important
 |
 22003A0925(08)
 Συμφωνία μεταξύ της Ευρωπαϊκής Ένωσης και της Ρουμανίας σχετικά με τη συμμετοχή της Ρουμανίας στην αστυνομική αποστολή της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη
 Επίσημη Εφημερίδα αριθ. L 239 της 25/09/2003 σ. 0023 - 0025
 Συμφωνίαμεταξύ της Ευρωπαϊκής Ένωσης και της Ρουμανίας σχετικά με τη συμμετοχή της Ρουμανίας στην αστυνομική αποστολή της Ευρωπαϊκής Ένωσης (ΑΑΕΕ) στη Βοσνία-ΕρζεγοβίνηΗ ΕΥΡΩΠΑΪΚΗ ΕΝΩΣΗ,αφενός, καιΗ ΡΟΥΜΑΝΙΑ,αφετέρου,Εφεξής καλούμενες "τα συμμετέχοντα μέρη",ΕΧΟΝΤΑΣ ΥΠΟΨΗ:- την παρουσία της διεθνούς αστυνομικής δύναμης (IPTF) των Ηνωμένων Εθνών στη Βοσνία-Ερζεγοβίνη από το 1996 και την προσφορά της Ευρωπαϊκής Ένωσης να εξασφαλίσει, από 1ης Ιανουαρίου 2003, τη διαδοχή της IPTF στη Βοσνία-Ερζεγοβίνη,- την αποδοχή από τη Βοσνία-Ερζεγοβίνη της προσφοράς αυτής, με ανταλλαγή επιστολών στις 2 και 4 Μαρτίου 2002, στην οποία προβλέπεται μεταξύ άλλων ότι η ομάδα σχεδιασμού της ΑΑΕΕ θα υπαχθεί στο καθεστώς που ισχύει επί του παρόντος για τα μέλη της αποστολής επιτήρησης της Ευρωπαϊκής Ένωσης (EUMM) στη Βοσνία-Ερζεγοβίνη,- την υιοθέτηση από το Συμβούλιο της Ευρωπαϊκής Ένωσης στις 11 Μαρτίου 2002 της κοινής δράσης 2002/210/ΚΕΠΠΑ για την αστυνομική αποστολή της Ευρωπαϊκής Ένωσης στη Βοσνία-Ερζεγοβίνη(1), στην οποία καλούνται να συνεισφέρουν στην ΑΑΕΕ τα μέλη του ΝΑΤΟ που δεν είναι μέλη της ΕΕ και άλλα κράτη που είναι υποψήφια για προσχώρηση στην Ευρωπαϊκή Ένωση καθώς και άλλα κράτη μέλη του ΟΑΣΕ που δεν είναι μέλη της ΕΕ και τα οποία παρέχουν επί του παρόντος προσωπικό στην IPTF,- τη συμφωνία που συνάφθηκε στις 4 Οκτωβρίου 2002 μεταξύ της ΕΕ και της Βοσνίας-Ερζεγοβίνης όσον αφορά τις δραστηριότητες της αστυνομικής αποστολής της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη(2), συμπεριλαμβανομένων των διατάξεων περί του καθεστώτος του προσωπικού της ΑΑΕΕ,ΣΥΜΦΩΝΗΣΑΝ ΤΑ ΕΞΗΣ:Άρθρο 1ΠλαίσιοΗ Ρουμανία συμμορφούται προς τις διατάξεις της κοινής δράσης 2002/210/ΚΕΠΠΑ για την αστυνομική αποστολή της Ευρωπαϊκής Ένωσης (ΑΑΕΕ) στη Βοσνία-Ερζεγοβίνη, συμπεριλαμβανομένου του παραρτήματός της σχετικά με την περιγραφή αποστολής της ΑΑΕΕ, η οποία εγκρίθηκε από το Συμβούλιο της Ευρωπαϊκής Ένωσης στις 11 Μαρτίου 2002, σύμφωνα με τις διατάξεις των παρακάτω άρθρων.Άρθρο 2Αποσπώμενο προσωπικό στην ΑΑΕΕ1. Η Ρουμανία συμβάλλει στην ΑΑΕΕ με τέσσερις αποσπασμένους αστυνομικούς υπαλλήλους. Το προσωπικό αυτό θα πρέπει να αποσπάται για τουλάχιστον ένα έτος, δεδομένου ότι θα πρέπει να εξασφαλισθεί η δέουσα περιτροπή του αποσπώμενου προσωπικού.2. Η Ρουμανία μεριμνά ώστε το αποσπασμένο προσωπικό της στην ΑΑΕΕ να πληροί την αποστολή του σύμφωνα με τις διατάξεις της κοινής δράσης 2002/210/ΚΕΠΠΑ.3. Η Ρουμανία ενημερώνει σε εύθετο χρόνο την ΑΑΕΕ και τη Γενική Γραμματεία του Συμβουλίου της Ευρωπαϊκής Ένωσης σχετικά με τυχόν μεταβολή της συμβολής της στην ΑΑΕΕ.4. Το αποσπώμενο προσωπικό στην ΑΑΕΕ υφίσταται εκτενή ιατρική εξέταση, εμβολιασμό και διαθέτει ιατρικό πιστοποιητικό ικανότητος να φέρει εις πέρας τα καθήκοντά του, εκδιδόμενο από αρμόδια αρχή της Ρουμανίας. Αντίγραφο του πιστοποιητικού αυτού συνοδεύει το προσωπικό που αποσπάται στην ΑΑΕΕ.5. Η Ρουμανία επιβαρύνεται με τις δαπάνες αποστολής των αστυνομικών υπαλλήλων και/ή του διεθνούς πολιτικού προσωπικού που αποσπά, συμπεριλαμβανομένων των μισθών, των επιδομάτων, των ιατρικών εξόδων, της ασφάλισης και των εξόδων ταξιδίου προς και από τη Βοσνία-Ερζεγοβίνη.Άρθρο 3Καθεστώς του αποσπώμενου προσωπικού στην ΑΑΕΕ1. Το προσωπικό της Ρουμανίας που αποσπάται στην ΑΑΕΕ καλύπτεται μέχρι τις 31 Δεκεμβρίου 2002


text: από τη συμφωνία που διέπει την ομάδα σχεδιασμού της ΑΑΕΕ και από 1ης Ιανουαρίου 2003 από τη συμφωνία που συνάφθηκε στις 4 Οκτωβρίου 2002 μεταξύ της Ευρωπαϊκής Ένωσης και της Βοσνίας-Ερζεγοβίνης σχετικά με τις δραστηριότητες της ΑΑΕΕ στη Βοσνία-Ερζεγοβίνη.2. Η Ρουμανία είναι υπεύθυνη όσον αφορά τυχόν ενστάσεις συνδεόμενες με την απόσπαση μέλους του προσωπικού της ΑΑΕΕ, είτε προέρχονται από αυτό είτε το αφορούν. Η Ρουμανία είναι υπεύθυνη για ενδεχόμενη άσκηση αγωγής κατά του εν αποσπάσει μέλους του προσωπικού.3. Η ΑΑΕΕ είναι άοπλη αποστολή και ως εκ τούτου δεν υπόκειται σε κανόνες εμπλοκής.4. Οι αποσπώμενοι αστυνομικοί υπάλληλοι φέρουν κατά την εκτέλεση της εργασίας τους τις εθνικές τους αστυνομικές στολές. Σκούφοι και διακριτικά βαθμού χορηγούνται από την ΑΑΕΕ.Άρθρο 4Ηγετική ιεραρχία1. Η συμβολή της Ρουμανίας στην ΑΑΕΕ γίνεται με επιφύλαξη της αυτονομίας λήψεως αποφάσεων της Ένωσης. Το αποσπώμενο προσωπικό της Ρουμανίας επιτελεί τα καθήκοντά του και συμπεριφέρεται σύμφωνα με τα συμφέροντα της ΑΑΕΕ.2. Όλα τα μέλη του προσωπικού της ΑΑΕΕ τελούν υπό την πλήρη εξουσία των εθνικών τους αρχών.3. Οι εθνικές αρχές διαβιβάζουν την επιχειρησιακή διοίκηση (OPCOM) στον αρχηγό της αποστολής/αστυνομικό διοικητή της ΑΑΕΕ, ο οποίος ασκεί τη διοίκηση μέσω ιεραρχικής δομής διοίκησης και ελέγχου.4. Ο αρχηγός αποστολής/αστυνομικός διοικητής ηγείται της ΑΑΕΕ και ασκεί την καθημερινή της διαχείριση.5. Η Ρουμανία έχει τα ίδια δικαιώματα και υποχρεώσεις, όσον αφορά την καθημερινή διαχείριση της επιχείρησης, με τα κράτη μέλη της Ευρωπαϊκής Ένωσης που συμμετέχουν στην επιχείρηση, σύμφωνα με το άρθρο 8 παράγραφος 2 της κοινής δράσης 2002/210/ΚΕΠΠΑ. Αυτό υλοποιείται επί τόπου κατά την ομαλή διεξαγωγή της επιχείρησης και ισχύει και για το αρχηγείο της αστυνομικής αποστολής.6. Ο αρχηγός αποστολής/αστυνομικός διοικητής της ΑΑΕΕ είναι υπεύθυνος για τον έλεγχο της πειθαρχίας του προσωπικού της αποστολής. Τυχόν πειθαρχικά μέτρα επιβάλλονται από την αρμόδια εθνική αρχή.7. Διορίζεται εθνικό σημείο επαφής (NPC) του σώματος της Ρουμανίας προκειμένου να εκπροσωπεί το εθνικό της σώμα στην αποστολή. Τα NPC αναφέρονται στον αρχηγό αποστολής/αστυνομικό διοικητή για τα εθνικά θέματα και είναι υπεύθυνα για την καθημερινή πειθαρχία του σώματος.8. Η απόφαση της Ευρωπαϊκής Ένωσης για τον τερματισμό της επιχείρησης λαμβάνεται κατόπιν διαβούλευσης με τη Ρουμανία, εφόσον η εν λόγω χώρα εξακολουθεί να συμβάλει στην ΑΑΕΕ κατά την ημερομηνία τερματισμού της αποστολής.Άρθρο 5Διαβαθμισμένες πληροφορίεςΗ Ρουμανία λαμβάνει τα απαραίτητα μέτρα προκειμένου να διασφαλίζεται ότι, όταν το αποσπασμένο προσωπικό στην ΑΑΕΕ χειρίζεται διαβαθμισμένες πληροφορίες, το προσωπικό αυτό τηρεί τους κανονισμούς ασφαλείας του Συμβουλίου της Ευρωπαϊκής Ένωσης που περιλαμβάνονται στην απόφαση 2001/264/ΕΚ του Συμβουλίου(3).Άρθρο 6Συνεισφορά στις δαπάνες λειτουργίας1. Η Ρουμανία συνεισφέρει στις δαπάνες λειτουργίας της ΑΑΕΕ με ποσό ανερχόμενο σε 25000 ευρώ ανά έτος. Η Ρουμανία εξετάζει το ενδεχόμενο εθελοντικής επιπρόσθετης συνεισφοράς της στις εν λόγω δαπάνες λειτουργίας, ανάλογα με τα μέσα της και το βαθμό συμμετοχής της.2. Υπογράφεται διακανονισμός μεταξύ του αρχηγού αποστολής/αστυνομικού διοικητή της ΑΑΕΕ και των αρμόδιων διοικητικών υπηρεσιών της Ρουμανίας σχετικά με τη συνεισφορά της Ρουμανίας στις δαπάνες λειτουργίας της ΑΑΕΕ. Ο εν λόγω διακανονισμός περιλαμβάνει διατάξεις σχετικά με τα ακόλουθα:α) το σχετικό ποσό, στο οποίο συμπεριλαμβάνονται ενδεχόμενες επιπρόσθετες εθελοντικές συνεισφορές·β) τις ρυθμίσεις πληρωμών και διαχείρισης του σχετικού ποσού·γ) τις ρυθμίσεις ελέγχου, συμπεριλαμβανομένων ενδεχομένως


text: της εποπτείας και του λογιστικού ελέγχου όσον αφορά το σχετικό ποσό.3. Η Ρουμανία ανακοινώνει με τον δέοντα τύπο στην ΑΑΕΕ και στη Γενική Γραμματεία του Συμβουλίου της Ευρωπαϊκής Ένωσης το συνολικό ποσό της συμβολής της στις δαπάνες λειτουργίας μέχρι τις 15 Νοεμβρίου 2002 και στη συνέχεια μέχρι την 1η Νοεμβρίου εκάστου έτους και υπογράφει τον χρηματοδοτικό διακανονισμό μέχρι τις 15 Δεκεμβρίου εκάστου έτους.4. Οι συνεισφορές της Ρουμανίας στις δαπάνες λειτουργίας της ΑΑΕΕ καταβάλλονται μέχρι τις 31 Μαρτίου εκάστου έτους στον τραπεζικό λογαριασμό που της κοινοποιείται.Άρθρο 7Μη συμμόρφωσηΣε περίπτωση που συμμετέχον μέρος δεν πληροί τις υποχρεώσεις του τις απορρέουσες από τα προηγούμενα άρθρα, το άλλο μέρος έχει το δικαίωμα να καταγγείλει τη συμφωνία με δίμηνη προειδοποίηση.Άρθρο 8Έναρξη ισχύοςΗ παρούσα συμφωνία αρχίζει να ισχύει κατά την υπογραφή της. Παραμένει σε ισχύ εφόσον καταβάλλεται η συνεισφορά της Ρουμανίας στην ΑΑΕΕ.Βρυξέλλες, 16 Δεκεμβρίου 2002, στην αγγλική, σε τέσσερα αντίγραφα.Για την Ευρωπαϊκή ΈνωσηΓια τη Ρουμανία(1) ΕΕ L 70 της 13.3.2002, σ. 1.(2) ΕΕ L 293 της 29.10.2002, σ. 2.(3) ΕΕ L 101 της 11.4.2001, σ. 1.


text:
 Avis juridique important
 |
 22000D0615(05)
 Απόφαση της Μεικτής Επιτροπής του ΕΟΧ αριθ. 29/2000, της 31ης Μαρτίου 2000, για την τροποποίηση του παραρτήματος ΙΙ (τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
 Επίσημη Εφημερίδα αριθ. L 141 της 15/06/2000 σ. 0051 - 0052
 Απόφαση της Μεικτής Επιτροπής του ΕΟΧαριθ. 29/2000της 31ης Μαρτίου 2000για την τροποποίηση του παραρτήματος ΙΙ (τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο (εφεξής "η συμφωνία"), και ιδίως το άρθρο 98,Εκτιμώντας τα ακόλουθα:(1) Το παράρτημα ΙΙ της συμφωνίας τροποποιήθηκε από την απόφαση αριθ. 6/2000 της Μεικτής Επιτροπής του ΕΟΧ, της 4ης Φεβρουαρίου 2000(1).(2) Πρέπει να ενσωματωθεί στη συμφωνία η απόφαση 98/535/ΕΚ της Επιτροπής, της 3ης Σεπτεμβρίου 1998, σχετικά με κοινό τεχνικό κανονισμό για το επίγειο σύστημα τηλεπικοινωνιών εν πτήσει (TFTS)(2).(3) Πρέπει να ενσωματωθεί στη συμφωνία η απόφαση 1999/497/ΕΚ της Επιτροπής, της 7ης Ιουλίου 1999, σχετικά με κοινό τεχνικό κανονισμό για τερματικό εξοπλισμό με διπλό σύστημα λειτουργίας για βελτιωμένες ψηφιακές επικοινωνίες με ασυρματικά τηλέφωνα DECT/GSM(3).(4) Πρέπει να ενσωματωθεί στη συμφωνία η απόφαση 1999/498/ΕΚ της Επιτροπής, της 7ης Ιουλίου 1999, σχετικά με κοινό τεχνικό κανονισμό για εξοπλισμό για βελτιωμένες ψηφιακές επικοινωνίες με ασυρματικά τηλέφωνα (DECT) που παρέχει πρόσβαση στο ψηφιακό δίκτυο ενοποιημένων υπηρεσιών (ISDN) (2η έκδοση)(4),ΑΠΟΦΑΣΙΖΕΙ:Άρθρο 1Μετά το σημείο 4νστ (απόφαση 1999/310/ΕΚ της Επιτροπής) του κεφαλαίου XVIII του παραρτήματος ΙΙ της συμφωνίας, παρεμβάλλονται τα ακόλουθα σημεία:"4νζ. 398 D 0535: απόφαση 98/535/ΕΚ της Επιτροπής, της 3ης Σεπτεμβρίου 1998, σχετικά με κοινό τεχνικό κανονισμό για το επίγειο σύστημα τηλεπικοινωνιών εν πτήσει (TFTS) (ΕΕ L 251 της 11.9.1998, σ. 36),4νη. 399 D 0497: απόφαση 1999/497/ΕΚ της Επιτροπής, της 7ης Ιουλίου 1999, σχετικά με κοινό τεχνικό κανονισμό για τερματικό εξοπλισμό με διπλό σύστημα λειτουργίας για βελτιωμένες ψηφιακές επικοινωνίες με ασυρματικά τηλέφωνα DECT/GSM (ΕΕ L 192 της 24.7.1999, σ. 58),4νθ. 399 D 0498: απόφαση 1999/498/ΕΚ της Επιτροπής, της 7ης Ιουλίου 1999, σχετικά με κοινό τεχνικό κανονισμό για εξοπλισμό για βελτιωμένες ψηφιακές επικοινωνίες με ασυρματικά τηλέφωνα (DECT) που παρέχει πρόσβαση στο ψηφιακό δίκτυο ενοποιημένων υπηρεσιών (ISDN) (2η έκδοση) (ΕΕ L 192 της 24.7.1999, σ. 60)."Άρθρο 2Τα κείμενα των αποφάσεων 1999/535/EΚ, 1999/497/ΕΚ και 1999/498/ΕΚ της Επιτροπής στην ισλανδική και νορβηγική γλώσσα, τα οποία θα δημοσιευτούν στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων, είναι αυθεντικά.Άρθρο 3Η παρούσα απόφαση τίθεται σε ισχύ την 1η Απριλίου 2000, με την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(5).Άρθρο 4Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας των Ευρωπαϊκών Κοινοτήτων.Βρυξέλλες, 31 Μαρτίου 2000.Για τη Μεικτή Επιτροπή του ΕΟΧΟ ΠρόεδροςF. Barbaso(1) Δεν έχει δημοσιευθεί ακόμα στην Επίσημη Εφημερίδα.(2) ΕΕ L 251 της 11.9.1998, σ. 36.(3) ΕΕ L 192 της 24.7.1999, σ. 58.(4) ΕΕ L 192 της 24.7.1999, σ. 60.(5) Δεν αναφέρονται συνταγματικές απαιτήσεις.


text:
 21.10.2010
 EL
 Επίσημη Εφημερίδα της Ευρωπαϊκής Ένωσης
 L 277/43
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 90/2010
 της 2ας Ιουλίου 2010
 για την τροποποίηση του παραρτήματος XIII (Μεταφορές) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο, μετά την τροποποίησή της με το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής «η συμφωνία», και ιδίως το άρθρο 98,
 Εκτιμώντας τα ακόλουθα:
 (1)
 Το παράρτημα XIII της συμφωνίας τροποποιήθηκε με την απόφαση της Μεικτής Επιτροπής του ΕΟΧ αριθ. 76/2010 της 11ης Ιουνίου 2010 (1).
 (2)
 Ο κανονισμός (ΕΚ) αριθ. 1371/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με τα δικαιώματα και τις υποχρεώσεις των επιβατών σιδηροδρομικών γραμμών (2) πρέπει να ενσωματωθεί στη συμφωνία,
 ΑΠΟΦΑΣΙΖΕΙ:
 Άρθρο 1
 Μετά το σημείο 42ζ (Οδηγία 2007/59/ΕΚ του Ευρωπαϊκού Κοινοβουλίου και του Συμβουλίου) του παραρτήματος XIII της συμφωνίας, παρεμβάλλεται το ακόλουθο σημείο:
 «42η.
 32007 R 1371: κανονισμός (ΕΚ) αριθ. 1371/2007 του Ευρωπαϊκού Κοινοβουλίου και του Συμβουλίου, της 23ης Οκτωβρίου 2007, σχετικά με τα δικαιώματα και τις υποχρεώσεις των επιβατών σιδηροδρομικών γραμμών (ΕΕ L 315 της 3.12.2007, σ. 14)».
 Άρθρο 2
 Τα κείμενα του κανονισμού (ΕΚ) αριθ. 1371/2007 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει την 3η Ιουλίου 2010, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (3).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 2 Ιουλίου 2010.
 Για τη Μεικτή Επιτροπή του ΕΟΧ
 Ο Πρόεδρος
 Stefán Haukur JÓHANNESSON
 (1) ΕΕ L 244 της 16.9.2010, σ. 34.
 (2) ΕΕ L 315 της 3.12.2007, σ. 14.
 (3) Δεν έχουν αναφερθεί συνταγματικές απαιτήσεις.


text:
 30.7.2015
 EL
 Επίσημη Εφημερίδα της Ευρωπαϊκής Ένωσης
 L 202/27
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 177/2014
 της 25ης Σεπτεμβρίου 2014
 για την τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ [2015/1245]
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Ο εκτελεστικός κανονισμός (ΕΕ) αριθ. 19/2014 της Επιτροπής, της 10ης Ιανουαρίου 2014, για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία χλωροφόρμιο (1) πρέπει να ενσωματωθεί στη συμφωνία για τον ΕΟΧ.
 (2)
 Ο εκτελεστικός κανονισμός (ΕΕ) αριθ. 20/2014 της Επιτροπής, της 10ης Ιανουαρίου 2014, για την τροποποίηση του παραρτήματος του κανονισμού (ΕΕ) αριθ. 37/2010 σχετικά με φαρμακολογικώς δραστικές ουσίες και την ταξινόμησή τους όσον αφορά τα ανώτατα όρια καταλοίπων στα τρόφιμα ζωικής προέλευσης, όσον αφορά την ουσία βουταφωσφάνη (2) πρέπει να ενσωματωθεί στη συμφωνία για τον ΕΟΧ.
 (3)
 Το παράρτημα II της συμφωνίας για τον ΕΟΧ θα πρέπει επομένως να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Στο σημείο 13 [κανονισμός (ΕΕ) αριθ. 37/2010 της Επιτροπής] του κεφαλαίου XIII του παραρτήματος II της συμφωνίας για τον ΕΟΧ προστίθενται οι ακόλουθες περιπτώσεις:
 «—
 32014 R 0019: Εκτελεστικός κανονισμός (ΕΕ) αριθ. 19/2014 της Επιτροπής, της 10ης Ιανουαρίου 2014 (ΕΕ L 8 της 11.1.2014, σ. 18),
 —
 32014 R 0020: Εκτελεστικός κανονισμός (ΕΕ) αριθ. 20/2014 της Επιτροπής, της 10ης Ιανουαρίου 2014 (ΕΕ L 8 της 11.1.2014, σ. 20).».
 Άρθρο 2
 Τα κείμενα των εκτελεστικών κανονισμών (ΕΕ) αριθ. 19/2014 και (ΕΕ) αριθ. 20/2014 στην ισλανδική και τη νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 26 Σεπτεμβρίου 2014, υπό την προϋπόθεση ότι έχουν πραγματοποιηθεί όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας για τον ΕΟΧ (3).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 25 Σεπτεμβρίου 2014.
 Για τη Μεικτή Επιτροπή του ΕΟΧ
 Ο Πρόεδρος
 Kurt JÄGER
 (1) ΕΕ L 8 της 11.1.2014, σ. 18.
 (2) ΕΕ L 8 της 11.1.2014, σ. 20.
 (3) Δεν έχουν αναφερθεί συνταγματικές απαιτήσεις.


text:
 8.11.2012
 EL
 Επίσημη Εφημερίδα της Ευρωπαϊκής Ένωσης
 L 309/31
 ΑΠΌΦΑΣΗ ΤΗΣ ΜΕΙΚΤΉΣ ΕΠΙΤΡΟΠΉΣ ΤΟΥ ΕΟΧ
 αριθ. 146/2012
 της 13ης Ιουλίου 2012
 για τροποποίηση του παραρτήματος II (Τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
 Η ΜΕΙΚΤΗ ΕΠΙΤΡΟΠΗ ΤΟΥ ΕΟΧ,
 Έχοντας υπόψη τη συμφωνία για τον Ευρωπαϊκό Οικονομικό Χώρο (εφεξής «η συμφωνία για τον ΕΟΧ»), και ιδίως το άρθρο 98,
 Εκτιμώντας τα ακόλουθα:
 (1)
 Η εκτελεστική απόφαση 2012/67/ΕΕ της Επιτροπής, της 3ης Φεβρουαρίου 2012, για την τροποποίηση της απόφασης 2008/911/ΕΚ για την κατάρτιση καταλόγου φυτικών ουσιών και παρασκευασμάτων και των συνδυασμών τους για χρήση σε παραδοσιακά βοτανοθεραπευτικά φάρμακα (1), πρέπει να ενσωματωθεί στη συμφωνία για τον ΕΟΧ.
 (2)
 Η εκτελεστική απόφαση 2012/68/ΕΕ της Επιτροπής, της 3ης Φεβρουαρίου 2012, για την τροποποίηση της απόφασης 2008/911/ΕΚ για την κατάρτιση καταλόγου φυτικών ουσιών και παρασκευασμάτων και των συνδυασμών τους για χρήση σε παραδοσιακά βοτανοθεραπευτικά φάρμακα (2), πρέπει να ενσωματωθεί στη συμφωνία για τον ΕΟΧ.
 (3)
 Το παράρτημα II της συμφωνίας για τον ΕΟΧ θα πρέπει, επομένως, να τροποποιηθεί αναλόγως,
 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
 Άρθρο 1
 Στο σημείο 15λη (απόφαση 2008/911/ΕΚ της Επιτροπής) του κεφαλαίου XIII του παραρτήματος II της συμφωνίας για τον ΕΟΧ, προστίθενται οι ακόλουθες περιπτώσεις:
 «—
 32012 D 0067: Εκτελεστική απόφαση 2012/67/ΕΕ της Επιτροπής της 3ης Φεβρουαρίου 2012 (ΕΕ L 34 της 7.2.2012, σ. 5),
 —
 32012 D 0068: Εκτελεστική απόφαση 2012/68/ΕΕ της Επιτροπής της 3ης Φεβρουαρίου 2012 (ΕΕ L 34 της 7.2.2012, σ. 8).»
 Άρθρο 2
 Τα κείμενα των εκτελεστικών αποφάσεων 2012/67/ΕΕ και 2012/68/ΕΕ στην ισλανδική και τη νορβηγική γλώσσα τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.
 Άρθρο 3
 Η παρούσα απόφαση αρχίζει να ισχύει στις 14 Ιουλίου 2012, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας (3).
 Άρθρο 4
 Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.
 Βρυξέλλες, 13 Ιουλίου 2012.
 Για τη Μεικτή Επιτροπή του ΕΟΧ
 Ο Πρόεδρος
 Atle LEIKVOLL
 (1) ΕΕ L 34 της 7.2.2012, σ. 5.
 (2) ΕΕ L 34 της 7.2.2012, σ. 8.
 (3) Δεν έχουν αναφερθεί συνταγματικές απαιτήσεις.


text:
 20.4.2022
 EL
 Επίσημη Εφημερίδα της Ευρωπαϊκής Ένωσης
 L 118/58
 ΔΙΜΕΡΕΣ ΣΥΜΒΟΥΛΙΟ ΕΠΙΤΗΡΗΣΗΣ ΤΗΣ ΣΥΜΦΩΝΙΑΣ ΜΕΤΑΞΥ ΤΩΝ ΗΝΩΜΕΝΩΝ ΠΟΛΙΤΕΙΩΝ ΤΗΣ ΑΜΕΡΙΚΗΣ ΚΑΙ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΓΙΑ ΤΗ ΣΥΝΕΡΓΑΣΙΑ ΣΧΕΤΙΚΑ ΜΕ ΤΗΝ ΚΑΝΟΝΙΣΤΙΚΗ ΡΥΘΜΙΣΗ ΤΗΣ ΑΣΦΑΛΕΙΑΣ ΤΗΣ ΠΟΛΙΤΙΚΗΣ ΑΕΡΟΠΟΡΙΑΣ
 ΠΡΑΚΤΙΚΟ ΑΠΟΦΑΣΗΣ
 ΑΠΟΦΑΣΗ αριθ. 0010 [2022/645]
 Επισημαίνοντας ότι η τροποποίηση 1 της συμφωνίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας για τη συνεργασία όσον αφορά την κανονιστική ρύθμιση της ασφάλειας της πολιτικής αεροπορίας («συμφωνία») διευρύνει το πεδίο εφαρμογής του άρθρου 2.Β της συμφωνίας, ώστε να συμπεριλάβει, μεταξύ άλλων, τις άδειες και την εκπαίδευση του προσωπικού,
 Επισημαίνοντας επιπλέον ότι το άρθρο 5 της συμφωνίας, όπως τροποποιήθηκε, προβλέπει την κατάρτιση νέων παραρτημάτων της συμφωνίας για θέματα που εμπίπτουν στο πεδίο εφαρμογής της συμφωνίας, τα οποία στη συνέχεια, δυνάμει του άρθρου 19.Γ, τέθηκαν σε ισχύ με απόφαση του Διμερούς Συμβουλίου Επιτήρησης («ΔΣΕ»), που συστάθηκε σύμφωνα με το άρθρο 3,
 Το ΔΣΕ αποφασίζει:
 1.
 Να εγκρίνει το παράρτημα 3 (Άδειες χειριστών) της συμφωνίας που επισυνάπτεται στην παρούσα απόφαση στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λετονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα. Σε περίπτωση αποκλίσεων της ερμηνείας μεταξύ των διαφόρων γλωσσών, υπερισχύει το αγγλικό κείμενο.
 2.
 Να λάβει υπόψη την κοινή δήλωση που πρέπει να υπογραφεί από τους εκπροσώπους των συμβαλλόμενων μερών σχετικά με την επικύρωση της απόδοσης του παραρτήματος 3 στην κροατική γλώσσα.
 3.
 Το παράρτημα 3 (Άδειες χειριστών) της συμφωνίας αρχίζει να ισχύει την ημερομηνία της τελευταίας υπογραφής κατωτέρω.
 Για το Διμερές Συμβούλιο Επιτήρησης:
 ΟΜΟΣΠΟΝΔΙΑΚΗ ΥΠΗΡΕΣΙΑ ΑΕΡΟΠΟΡΙΑΣ
 ΥΠΟΥΡΓΕΙΟ ΜΕΤΑΦΟΡΩΝ
 ΗΝΩΜΕΝΕΣ ΠΟΛΙΤΕΙΕΣ ΤΗΣ ΑΜΕΡΙΚΗΣ
 ΕΥΡΩΠΑΪΚΗ ΕΠΙΤΡΟΠΗ
 ΕΥΡΩΠΑΪΚΗ ΕΝΩΣΗ
 ΑΠΟ:
 Ali BAHRAMI
 ΑΠΟ:
 Filip CORNELIS
 ΤΙΤΛΟΣ:
 Διευθυντής, αρμόδιος σε θέματα ασφάλειας της αεροπορίας
 ΤΙΤΛΟΣ:
 Διευθυντής, αρμόδιος σε θέματα αεροπορίας
 Γενική Διεύθυνση Κινητικότητας και Μεταφορών, Ευρωπαϊκή Επιτροπή
 ΗΜΕΡΟΜΗΝΙΑ:
 19 Νοεμβρίου 2020
 ΗΜΕΡΟΜΗΝΙΑ:
 19 Νοεμβρίου 2020
 ΤΟΠΟΣ:
 Washington, DC
 ΤΟΠΟΣ:
 Βρυξέλλες, Βέλγιο
 ΠΑΡΑΡΤΗΜΑ 3
 ΑΔΕΙΕΣ ΧΕΙΡΙΣΤΩΝ
 1. ΣΚΟΠΟΣ ΚΑΙ ΠΕΔΙΟ ΕΦΑΡΜΟΓΗΣ
 1.1
 Τα Μέρη αξιολόγησαν τα πρότυπα, τους κανόνες, τις πρακτικές και τις διαδικασίες αλλήλων που σχετίζονται με τις άδειες χειριστών ιδιωτικών αεροσκαφών, συμπεριλαμβανομένων των ειδικοτήτων εκτέλεσης νυκτερινών πτήσεων και πτήσεων με όργανα, για τις κατηγορίες μονοκινητήριων αεροπλάνων (ξηρά) με εμβολοφόρο κινητήρα (SEP) και πολυκινητήριων αεροπλάνων (ξηρά) με εμβολοφόρο κινητήρα (MEP), εξαιρουμένων όμως των ειδικοτήτων τύπου, και κατέληξαν στο συμπέρασμα ότι είναι επαρκώς συμβατά για να επιτραπεί η αποδοχή των εγκρίσεων και πορισμάτων αλλήλων. Το παρόν παράρτημα καλύπτει την αμοιβαία αποδοχή πορισμάτων συμμόρφωσης και τεκμηρίωσης, και την παροχή τεχνικής συνδρομής σχετικά με τις άδειες χειριστών ιδιωτικών αεροσκαφών και την παρακολούθηση της συμμόρφωσης. Καμία διάταξη του παρόντος παραρτήματος δεν θεωρείται ότι περιορίζει την εξουσία ενός Μέρους να ενεργήσει σύμφωνα με το άρθρο 15 της συμφωνίας.
 1.2
 Το πεδίο εφαρμογής του παρόντος παραρτήματος καλύπτει τις άδειες χειριστών ιδιωτικών αεροσκαφών του Μέρους FCL της ΕΕ και τα πιστοποιητικά χειριστών ιδιωτικών αεροσκαφών της FAA, και επίσης τα δικαιώματα των χειριστών ιδιωτικών αεροσκαφών που περιλαμβάνονται σε άλλες άδειες του Μέρους FCL της ΕΕ και σε λοιπά πιστοποιητικά χειριστών της FAA, καθώς και τις ειδικότητες εκτέλεσης νυκτερινών πτήσεων και πτήσεων


text:
με όργανα, όπως ορίζονται στο προσάρτημα 1 του παρόντος παραρτήματος, στις κατηγορίες αεροπλάνων (ξηρά) SEP και MEP σε πτητικές λειτουργίες ενός χειριστή, πλην όλων των ειδικοτήτων τύπου. Οι άδειες χειριστή αεροσκαφών εμπορικών αερομεταφορών του Μέρους FCL της ΕΕ (CPL (A)) και οι άδειες χειριστή αεροσκαφών εναέριων γραμμών (ATPL (A)) περιλαμβάνουν δικαιώματα χειριστή ιδιωτικών αεροσκαφών. Η άδεια χειριστή πολλών πληρωμάτων (MPL) περιλαμβάνει μόνο δικαιώματα χειριστή ιδιωτικών αεροσκαφών, εάν καθορίζεται ρητά στην άδεια. Ομοίως, τα πιστοποιητικά χειριστή αεροσκαφών εμπορικών αερομεταφορών και εναέριων γραμμών περιλαμβάνουν δικαιώματα χειριστή ιδιωτικών αεροσκαφών. Αυτές οι άδειες και τα πιστοποιητικά χειριστή είναι επιλέξιμα για μετατροπή σύμφωνα με τους όρους του παρόντος παραρτήματος εάν ισχύουν τα δικαιώματα.
 1.3
 Το πεδίο εφαρμογής του παρόντος παραρτήματος δύναται να διευρυνθεί και να καλύψει άλλες άδειες του Μέρους FCL της ΕΕ και πιστοποιητικά χειριστή FAA, ειδικότητες και κατηγορίες αεροσκαφών μέσω τροποποίησης του παρόντος παραρτήματος βάσει απόφασης του Διμερούς Συμβουλίου Επιτήρησης η οποία λαμβάνεται σύμφωνα με το άρθρο 19 παράγραφος B της συμφωνίας.
 1.4
 Η διεύρυνση του πεδίου εφαρμογής του παρόντος παραρτήματος πραγματοποιείται ύστερα από την αναγκαία διαδικασία οικοδόμησης εμπιστοσύνης που διενεργούν οι Τεχνικοί Αντιπρόσωποι.
 1.5
 Το παρόν παράρτημα δεν ισχύει για άδειες χειριστή ή πιστοποιητικά χειριστή που έχουν εκδοθεί από άλλο συμβαλλόμενο κράτος της σύμβασης για τη Διεθνή Πολιτική Αεροπορία του 1944 (Σύμβαση του Σικάγου) και που έχουν επικυρωθεί από την FAA ή από Αρχή Πολιτικής Αεροπορίας, κατά τα λεπτομερώς οριζόμενα στις τεχνικές διαδικασίες εφαρμογής - άδειες χειριστών (ΔΤΕ-Α).
 1.6
 Το παρόν παράρτημα δεν περιορίζει το δικαίωμα κατόχου πιστοποιητικού χειριστή της FAA ή άδειας του Μέρους FCL της ΕΕ που έχει εκδοθεί από Αρχή Πολιτικής Αεροπορίας, να διαθέτει πιστοποιητικό ή άδεια χειριστή που έχει επικυρωθεί από το άλλο Μέρος σύμφωνα με τους ισχύοντες νόμους και κανονισμούς.
 2. ΟΡΙΣΜΟΙ
 2.1
 Επιπροσθέτως των ορισμών που βρίσκονται στη συμφωνία, για τους σκοπούς του παρόντος παραρτήματος, ισχύουν οι ακόλουθοι ορισμοί:
 α)
 «Ειδικότητα τάξης»:
 i)
 για άδεια του Μέρους FCL της ΕΕ, έγκυρη ειδικότητα που συνδέεται με άδεια χειριστή. Τα δικαιώματα του κατόχου ειδικότητας τάξης SEP και MEP είναι να ενεργεί ως χειριστής στην τάξη αεροσκαφών που καθορίζεται στην ειδικότητα σύμφωνα με τα οριζόμενα στον «Κατάλογο αεροσκαφών - Κατάλογο καταχώρισης και ειδικοτήτων τάξης και τύπου» που δημοσιεύεται στον δικτυακό τόπο του Ευρωπαϊκού Οργανισμού Ασφάλειας της Αεροπορίας (EASA).
 ii)
 για πιστοποιητικό χειριστή της FAA, ταξινόμηση αεροσκάφους σε κατηγορία που έχει παρόμοια χαρακτηριστικά λειτουργίας σύμφωνα με τα οριζόμενα στον τίτλο 14 του Κώδικα Ομοσπονδιακών Κανονισμών (τίτλος 14 CFR) § 61.5 (π.χ., μονοκινητήρια και πολυκινητήρια αεροσκάφη (ξηρά)).
 β)
 «Μετατροπή»: η έκδοση άδειας του Μέρους FCL της ΕΕ βάσει πιστοποιητικού χειριστή της FAA ή η έκδοση πιστοποιητικού χειριστή της FAA βάσει άδειας του Μέρους FCL της ΕΕ, σύμφωνα με τις διατάξεις του παρόντος παραρτήματος.
 γ)
 «Κύρος»: η αποδοχή των δικαιωμάτων ειδικότητας τάξης ή τύπου σε πιστοποιητικό χειριστή της FAA, με βάση την πρόσφατη πείρα του κατόχου του πιστοποιητικού. (Τίτλος 14 CFR μέρος 61 και κανονισμός αριθ. 1178/2011 παράρτημα III μέρος Γ).
 δ)
 «Άδεια του Μέρους FCL της ΕΕ»: έγκυρη άδεια πληρώματος πτήσης που πληροί τις απαιτήσεις του Μέρους FCL.
 ε)
 «Πιστοποιητικό χειριστή


text:
της FAA»: έγκυρο πιστοποιητικό χειριστή της Ομοσπονδιακή Υπηρεσία Πολιτικής Αεροπορίας των Ηνωμένων Πολιτειών (FAA) που πληροί τις σχετικές απαιτήσεις του τίτλου 14 CFR μέρος 61.
 στ)
 «Επανεξέταση πτήσης»: αξιολόγηση πτητικών δεξιοτήτων η οποία πραγματοποιείται με πιστοποιημένο εκπαιδευτή πτήσης που διαθέτει κατάλληλη εξουσία εξέτασης από την FAA.
 ζ)
 «Ειδικότητα εκτέλεσης πτήσεων με όργανα»:
 i)
 για ειδικότητα εκτέλεσης πτήσεων με όργανα του Μέρους FCL της ΕΕ, έγκυρη ειδικότητα σε άδεια του Μέρους FCL της ΕΕ που επιτρέπει τη λειτουργία βάσει των κανόνων πτήσης με όργανα (IFR) ή σε καιρικές συνθήκες οι οποίες δεν πληρούν τις ελάχιστες απαιτήσεις που προβλέπονται στους κανόνες πτήσης εξ όψεως (VFR) η οποία περιορίζεται στη λειτουργία μονού κινητήρα ή πολλών κινητήρων, ή στην περίπτωση άδειας χειριστή πολλών πληρωμάτων (MPL), επιπροσθέτως περιορίζεται στη λειτουργία πολλών πληρωμάτων.
 ii)
 για ειδικότητα εκτέλεσης πτήσεων με όργανα της FAA, έγκυρη ειδικότητα σε πιστοποιητικό χειριστή της FAA με την επιφύλαξη των απαιτήσεων περί κύρους και τάξης αεροσκάφους, που επιτρέπει τη λειτουργία βάσει των κανόνων IFR ή σε καιρικές συνθήκες οι οποίες δεν πληρούν τις ελάχιστες απαιτήσεις που προβλέπονται στους VFR.
 η)
 «Ειδικότητα εκτέλεσης νυκτερινών πτήσεων»: ειδικότητα που συνδέεται με άδεια του Μέρους FCL της ΕΕ με την οποία τα δικαιώματα της άδειας χειριστή ιδιωτικών αεροσκαφών πρόκειται να ασκούνται υπό συνθήκες VFR τη νύκτα. Η ειδικότητα εκτέλεσης νυκτερινών πτήσεων εκδίδεται χωρίς ημερομηνία λήξης.
 θ)
 «Δοκιμασία δεξιοτήτων»: επίδειξη δεξιοτήτων για την έκδοση άδειας ή ειδικότητας, η οποία μπορεί να περιλαμβάνει προφορική εξέταση σύμφωνα με τις απαιτήσεις του παραρτήματος I του κανονισμού (ΕΕ) αριθ. 1178/2011 της Επιτροπής (Μέρος FCL).
 ι)
 «Ειδικοί όροι»: οι απαιτήσεις για τις οποίες έχει διαπιστωθεί, βάσει σύγκρισης των αντίστοιχων κανονιστικών συστημάτων αδειοδότησης, ότι δεν είναι κοινές στα δύο συστήματα και οι οποίες είναι επαρκώς σημαντικές για να ληφθούν υπόψη στο παρόν παράρτημα. Ο κατάλογος ειδικών όρων περιέχεται στο προσάρτημα 1 του παρόντος παραρτήματος.
 ια)
 «Ειδικότητα τύπου»:
 i)
 για άδεια του Μέρους FCL της ΕΕ, ικανότητα που συνδέεται με άδεια χειριστή. Τα δικαιώματα του κατόχου ειδικότητας τύπου είναι να ενεργεί ως χειριστής στον τύπο αεροσκαφών που καθορίζεται στην ειδικότητα σύμφωνα με τα οριζόμενα στον κατάλογο καταχώρισης ειδικοτήτων τύπου και αδειών του EASA για πληρώματα πτήσης-όλα τα αεροσκάφη πλην ελικοπτέρων.
 ii)
 για πιστοποιητικό χειριστή της FAA, η ειδικότητα σε πιστοποιητικό χειριστή της FAA για κάθε μεγάλο αεροσκάφος (πλην των ελαφρύτερων από τον αέρα), αεροσκάφος με στροβιλοκινητήρα ή άλλο αεροσκάφος που καθορίζεται από τον Διοικητή της FAA μέσω διαδικασιών πιστοποίησης τύπου για τις οποίες ο χειριστής πρέπει να πληροί συγκεκριμένες απαιτήσεις σε επίπεδο αεροναυτικών γνώσεων, πείρας και δοκιμασιών προκειμένου να ενεργεί ως κυβερνήτης του αεροσκάφους.
 ιβ)
 «Έγκυρο/η»:
 i)
 Για πιστοποιητικό χειριστή της FAA ή άδεια του Μέρους FCL της ΕΕ, το εν λόγω πιστοποιητικό ή η άδεια δεν έχει λήξει, ούτε έχει αποτελέσει αντικείμενο παραίτησης, αναστολής ή ανάκλησης.
 ii)
 Για ειδικότητα του Μέρους FCL της ΕΕ, η περίοδος ισχύος της ειδικότητας δεν έχει λήξει. Η ημερομηνία ισχύος της ειδικότητας αναγράφεται στην άδεια χειριστή.
 3. ΜΕΙΚΤΟ ΣΥΝΤΟΝΙΣΤΙΚΟ ΣΥΜΒΟΥΛΙΟ ΙΠΤΑΜΕΝΟΥ ΠΡΟΣΩΠΙΚΟΥ
 3.1. Σύνθεση
 3.1.1.
 Διά του παρόντος ιδρύεται Μεικτό Συντονιστικό Συμβούλιο Ιπτάμενου Προσωπικού (ΜΣΣΙΠ), υπόλογο στο Διμερές Συμβούλιο


text:
Επιτήρησης, υπό την κοινή ηγεσία των αρμόδιων για τα πτητικά πρότυπα εκτελεστικών διευθυντών του EASA και της FAA. Στο ΜΣΣΙΠ συμμετέχουν, από κάθε Τεχνικό Αντιπρόσωπο, εκπρόσωποι με αρμοδιότητα στις άδειας χειριστών και στα συστήματα διαχείρισης ποιότητας/συστήματα διαχείρισης, κατά περίπτωση.
 3.1.2.
 Η κοινή ηγεσία μπορεί να προσκαλέσει πρόσθετους συμμετέχοντες στο ΜΣΣΙΠ για να διευκολυνθεί η εκπλήρωση των στόχων του παρόντος παραρτήματος.
 3.2 Εντολή
 3.2.1.
 Το ΜΣΣΙΠ συνεδριάζει τουλάχιστον μία φορά το χρόνο για να εξασφαλίσει την αποτελεσματική λειτουργία και εφαρμογή του παρόντος παραρτήματος. Τα καθήκοντά του περιλαμβάνουν τα εξής:
 α)
 ανάπτυξη, έγκριση και αναθεώρηση των ΔΤΕ-Α, συμπεριλαμβανομένων της συνεργασίας, της συνδρομής, της ανταλλαγής πληροφοριών και των δραστηριοτήτων διαρκούς εμπιστοσύνης, προς χρήση σε διαδικασίες που καλύπτονται από το παρόν παράρτημα·
 β)
 ανταλλαγή πληροφοριών σε συναφή θέματα ασφαλείας και κατάρτιση σχεδίων δράσης για την αντιμετώπιση αυτών·
 γ)
 εξασφάλιση της συνεπούς εφαρμογής του παρόντος παραρτήματος·
 δ)
 ανταλλαγή πληροφοριών για προγραμματισμένες και υλοποιούμενες δραστηριότητες θέσπισης κανόνων που θα μπορούσαν να επηρεάσουν τη βάση και το πεδίο εφαρμογής του παρόντος παραρτήματος·
 ε)
 ανταλλαγή πληροφοριών για σημαντικές αλλαγές στα συστήματα αδειοδότησης χειριστών των Μερών που θα μπορούσαν να επηρεάσουν τη βάση και το πεδίο εφαρμογής του παραρτήματος·
 στ)
 επίλυση τεχνικών θεμάτων υπαγόμενων στην αρμοδιότητα των Τεχνικών Αντιπροσώπων και των Αρχών Πολιτικής Αεροπορίας που δεν είναι δυνατό να επιλυθούν στο επίπεδό τους· και
 ζ)
 υποβολή προτάσεων στο ΔΣΕ σχετικά με την τροποποίηση του παρόντος παραρτήματος.
 3.2.2.
 Το ΜΣΣΙΠ παραπέμπει τα άλυτα ζητήματα στο ΔΣΕ και εξασφαλίζει την εφαρμογή των αποφάσεων του ΔΣΕ που αφορούν το παρόν παράρτημα.
 4. ΕΦΑΡΜΟΓΗ
 4.1
 Τα Μέρη συμφωνούν ότι πρόσωπο που κατέχει άδεια για αεροσκάφη του Μέρους FCL της ΕΕ, συμπεριλαμβανομένης ειδικότητας τάξης, με ή χωρίς ειδικότητα εκτέλεσης νυκτερινών πτήσεων, ή ειδικότητα εκτέλεσης πτήσεων με όργανα για αεροσκάφη, και το οποίο έχει επιδείξει συμμόρφωση με τους ισχύοντες ειδικούς όρους της FAA που ορίζονται στο προσάρτημα 1, θεωρείται ότι πληροί τις απαιτήσεις για την απόκτηση πιστοποιητικού χειριστή της FAA, ειδικότητας ή ειδικοτήτων τάξης ή ειδικότητας εκτέλεσης πτήσεων με όργανα στην κατηγορία αεροσκαφών.
 4.2.
 Τα Μέρη συμφωνούν ότι πρόσωπο που κατέχει πιστοποιητικό χειριστή της FAA για αεροσκάφη, ή ειδικότητα εκτέλεσης πτήσεων με όργανα για αεροσκάφη, και το οποίο έχει επιδείξει συμμόρφωση με τους ισχύοντες ειδικούς όρους της ΕΕ που ορίζονται στο προσάρτημα 1, και έχει προσκομίσει απόδειξη κύρους σύμφωνα με τις ισχύουσες διατάξεις των ΔΤΕ-Α, θεωρείται ότι πληροί τις απαιτήσεις για την απόκτηση άδειας του Μέρους FCL της ΕΕ, ειδικότητας ή ειδικοτήτων τάξης, με ή χωρίς ειδικότητα εκτέλεσης νυκτερινών πτήσεων, ή ειδικότητας εκτέλεσης πτήσεων με όργανα στην κατηγορία αεροσκαφών.
 4.3.
 Άδειες του Μέρους FCL της ΕΕ ή πιστοποιητικά χειριστή της FAA που έχουν αποτελέσει αντικείμενο παραίτησης, αναστολής ή ανάκλησης δεν αποκαθίστανται μέσω των όρων του παρόντος παραρτήματος.
 4.4.
 Η έκταση των ειδικοτήτων και περιορισμών πιστοποιητικού χειριστή της FAA ή άδειας του Μέρους FCL της ΕΕ που εκδίδονται σύμφωνα με το παρόν παράρτημα προσδιορίζεται περαιτέρω στις ΔΤΕ-Α.
 4.5.
 Εφόσον άδεια του Μέρους FCL της ΕΕ ή πιστοποιητικό χειριστή της FAA έχει εκδοθεί σύμφωνα με το παρόν παράρτημα, ο κάτοχος πρέπει, για να ασκήσει τα δικαιώματα της


text:
εν λόγω άδειας ή του πιστοποιητικού χειριστή, να πληροί τις απαιτήσεις επανεπικύρωσης ή ανανέωσης, κατά περίπτωση, των απαιτήσεων του Μέρους FCL της ΕΕ ή της FAA.
 4.6.
 Η FAA, αφού εκδώσει πιστοποιητικό χειριστή της FAA βάσει άδειας του Μέρους FCL της ΕΕ σύμφωνα με το παρόν παράρτημα, δεν απαιτεί να αποτελέσει η προαναφερόμενη άδεια του Μέρους FCL της ΕΕ αντικείμενο παραίτησης. Μια Αρχή Πολιτικής Αεροπορίας, αφού εκδώσει άδεια του Μέρους FCL της ΕΕ βάσει πιστοποιητικού χειριστή της FAA σύμφωνα με το παρόν παράρτημα, δεν απαιτεί να αποτελέσει το προαναφερόμενο πιστοποιητικό χειριστή της FAA αντικείμενο παραίτησης.
 4.7.
 Οι Τεχνικοί Αντιπρόσωποι και, κατά περίπτωση, οι Αρχές Πολιτικής Αεροπορίας:
 4.7.1
 κατόπιν αιτήματος της FAA ή της Αρχής Πολιτικής Αεροπορίας που εκδίδει άδεια του Μέρους FCL της ΕΕ ή πιστοποιητικό χειριστή της FAA σύμφωνα με το παρόν παράρτημα, παρέχουν σε αλλήλους την επαλήθευση ή επιβεβαίωση της αυθεντικότητας της αρχικής άδειας του Μέρους FCL της ΕΕ, του αρχικού πιστοποιητικού χειριστή της FAA ή της αρχικής ειδικότητας, και
 4.7.2.
 παρέχουν με μορφή, τρόπο και χρονοδιάγραμμα καθορισμένα από το ΜΣΣΙΠ, στατιστικά στοιχεία σχετικά με τις άδειες του Μέρους FCL της ΕΕ, τα πιστοποιητικά χειριστή της FAA και τις ειδικότητες που έχουν εκδοθεί σύμφωνα με το παρόν παράρτημα.
 4.8.
 Ο Τεχνικός Αντιπρόσωπος κάθε Μέρους ή, κατά περίπτωση, μια Αρχή Πολιτικής Αεροπορίας, παρέχουν ανάλογα με την περίπτωση όταν τους ζητηθεί και κατόπιν αμοιβαίας συμφωνίας, τεχνική βοήθεια σχετικά με δραστηριότητες αδειοδότησης χειριστών στον Τεχνικό Αντιπρόσωπο του άλλου Μέρους ή, κατά περίπτωση, σε Αρχή Πολιτικής Αεροπορίας, για την προώθηση του σκοπού του παρόντος παραρτήματος. Οι Τεχνικοί Αντιπρόσωποι ή οι Αρχές Πολιτικής Αεροπορίας δύνανται να αρνηθούν να παράσχουν την ανωτέρω τεχνική βοήθεια λόγω έλλειψης διαθέσιμων πόρων.
 4.9.
 Οι εκ μέρους οποιουδήποτε Μέρους αναθεωρήσεις της οργάνωσης, των νόμων, των κανονισμών, των διαδικασιών, της πολιτικής ή των προτύπων του στον τομέα πολιτικής αεροπορίας, συμπεριλαμβανομένων όσων αφορούν της Τεχνικούς Αντιπροσώπους και της Αρχές Πολιτικής Αεροπορίας, είναι δυνατό να επηρεάσουν τη βάση επί της οποίας εκτελείται το παρόν παράρτημα. Ως εκ τούτου, τα Μέρη, μέσω των Τεχνικών Αντιπροσώπων και των Αρχών Πολιτικής Αεροπορίας, ανάλογα με την περίπτωση, ενημερώνουν αλλήλους για σχεδιαζόμενες τέτοιες αλλαγές το ταχύτερο δυνατό και συζητούν το βαθμό στον οποίο οι σχεδιαζόμενες αλλαγές επηρεάζουν τη βάση του παρόντος παραρτήματος. Αν οι κατά το άρθρο 15 παράγραφος Γ της συμφωνίας διαβουλεύσεις καταλήξουν σε συμφωνία για τροποποίηση του παρόντος παραρτήματος, τα Μέρη προσπαθούν να εξασφαλίσουν ότι η εν λόγω τροποποίηση θα τεθεί σε ισχύ ταυτόχρονα ή αμέσως μετά την έναρξη ισχύος ή εφαρμογή της αλλαγής που επέφερε την τροποποίηση.
 5. ΕΠΙΚΟΙΝΩΝΙΑ ΚΑΙ ΣΥΝΕΡΓΑΣΙΑ
 5.1.
 Οι Τεχνικοί Αντιπρόσωποι, μέσω του ΜΣΣΙΠ, τηρούν και ανταλλάσσουν κατάλογο σημείων επαφής για τις διάφορες τεχνικές πτυχές του παρόντος παραρτήματος.
 5.2.
 Όλες οι επικοινωνίες μεταξύ των Τεχνικών Αντιπροσώπων, συμπεριλαμβανομένων όλων των παραστατικών που υποβάλλονται προς εξέταση ή έγκριση κατά τα λεπτομερώς οριζόμενα στο παρόν παράρτημα, γίνονται στην αγγλική γλώσσα.
 5.3.
 Ο μορφότυπος για όλες τις ημερομηνίες που χρησιμοποιούνται στις επικοινωνίες είναι ΗΗ ΜΜΜ ΕΕΕΕ, π.χ., 05 ΜΑI 2014.
 5.4.
 Όταν ανακύπτουν επείγουσες ή ασυνήθεις καταστάσεις, τα σημεία επαφής των Τεχνικών Αντιπροσώπων και,


text:
κατά περίπτωση, των Αρχών Πολιτικής Αεροπορίας, στις προσδιορίζονται στις ΔΤΕ-Α, επικοινωνούν και εξασφαλίζουν τη λήψη των κατάλληλων άμεσων μέτρων.
 6. ΑΠΑΙΤΗΣΕΙΣ ΙΚΑΝΟΤΗΤΩΝ ΓΙΑ ΤΗΝ ΑΠΟΔΟΧΗ ΠΟΡΙΣΜΑΤΩΝ ΣΥΜΜΟΡΦΩΣΗΣ
 6.1. Βασικές απαιτήσεις
 6.1.1.
 Κάθε Τεχνικός Αντιπρόσωπος και κάθε Αρχή Πολιτικής Αεροπορίας, κατά περίπτωση, επιδεικνύουν στον άλλον Τεχνικό Αντιπρόσωπο την αποτελεσματικότητα των αντίστοιχων συστημάτων τους για την κανονιστική εποπτεία των χειριστών. Επιδεικνύουν, ιδίως, επάρκεια και αποτελεσματικότητα στα κατωτέρω:
 α)
 νομική και κανονιστική δομή,
 β)
 οργανωτική δομή,
 γ)
 πόροι, συμπεριλαμβανομένου επαρκούς ειδικευμένου προσωπικού,
 δ)
 πρόγραμμα εκπαίδευσης του τεχνικού προσωπικού τους,
 ε)
 εσωτερικές πολιτικές, διεργασίες και διαδικασίες, συμπεριλαμβανομένου συστήματος ποιότητας,
 στ)
 τεκμηρίωση και αρχεία,
 ζ)
 πρόγραμμα επιτήρησης, και
 η)
 εξουσία επί των ρυθμιζόμενων κατόχων άδειας Μέρους FCL της ΕΕ ή πιστοποιητικού χειριστή της FAA.
 6.2. Αρχική εμπιστοσύνη
 Κάθε Τεχνικός Αντιπρόσωπος έχει επιδείξει στον άλλο Τεχνικό Αντιπρόσωπο την αποτελεσματικότητα του αντίστοιχου συστήματός του για την κανονιστική εποπτεία δραστηριοτήτων που καλύπτονται από το παρόν παράρτημα μέσω δραστηριοτήτων οικοδόμησης αρχικής εμπιστοσύνης. Οι Τεχνικοί Αντιπρόσωποι έχουν επίσης επιδείξει σε αλλήλους την αποτελεσματικότητα των ελέγχων ποιότητας και των δραστηριοτήτων τυποποίησης που εφαρμόζουν, συμπεριλαμβανομένων των ελέγχων των Αρχών Πολιτικής Αεροπορίας, κατά τα προβλεπόμενα στην παράγραφο 6.3.1.
 6.3. Διαρκής εμπιστοσύνη
 6.3.1.
 Οι Τεχνικοί Αντιπρόσωποι και οι Αρχές Πολιτικής Αεροπορίας συνεχίζουν να επιδεικνύουν σε αλλήλους αποτελεσματική επιτήρηση κατά τα λεπτομερώς οριζόμενα στην παράγραφο 6.1.1 του παρόντος παραρτήματος σύμφωνα με τις συναφείς διατάξεις των ΔΤΕ-Α που έχει καταρτίσει το ΜΣΣΙΠ.
 α)
 Ειδικότερα, οι Τεχνικοί Αντιπρόσωποι:
 i)
 δικαιούνται να συμμετέχουν, ως παρατηρητές, στους ελέγχους ποιότητας και τις επιθεωρήσεις τυποποίησης αλλήλων,
 ii)
 καθιστούν διαθέσιμες στον άλλο Τεχνικό Αντιπρόσωπο τις εκθέσεις που προκύπτουν από τους ελέγχους ποιότητας και τις επιθεωρήσεις τυποποίησης που έχουν εφαρμογή στο παρόν παράρτημα, κατά τα οριζόμενα στις ΔΤΕ-Α, και
 iii)
 συνδράμουν αλλήλους στην επίλυση των προβλημάτων που εντοπίζονται κατά τους ελέγχους και τις επιθεωρήσεις τα οποία έχουν επιπτώσεις στην εφαρμογή του παρόντος παραρτήματος, ανάλογα με την περίπτωση.
 β)
 Ειδικότερα, η FAA και οι Αρχές Πολιτικής Αεροπορίας:
 i)
 επιτρέπουν ελέγχους ποιότητας και επιθεωρήσεις τυποποίησης, κατά τα λεπτομερώς οριζόμενα στην παράγραφο 6.3.1 στοιχείο α) σημείο i) ανωτέρω,
 ii)
 ανταλλάσσουν μεταξύ τους συναφείς πληροφορίες ασφάλειας και γνωστούς περιορισμούς που ενδέχεται να επηρεάσουν την ικανότητα κάποιας Αρχής Πολιτικής Αεροπορίας ή Τεχνικού Αντιπροσώπου να ανταποκριθεί πλήρως στα ισχύοντα διεθνή πρότυπα ασφαλείας ή σε τυχόν απαιτήσεις ασφαλείας που προβλέπει η συμφωνία,
 iii)
 με την επιφύλαξη των ισχυόντων νόμων και κανονισμών για την προστασία των δεδομένων προσωπικού χαρακτήρα, καθιστούν διαθέσιμα τα συναφή αρχεία για τις άδειες χειριστών και τις συναφείς εκθέσεις επιθεώρησης, συμπεριλαμβανομένων των περαιωθεισών ενεργειών επιβολής του νόμου, και
 iv)
 παρέχουν γλωσσική βοήθεια υπό μορφή διερμηνείας στο γραφείο της Αρχής Πολιτικής Αεροπορίας κατά την εξέταση αρχείων και παραστατικών που είναι συνταγμένα στην εθνική της γλώσσα, όπου απαιτείται.
 γ)
 Οι Τεχνικοί Αντιπρόσωποι ενημερώνουν αλλήλους το ταχύτερο δυνατό σε περίπτωση που ένας Τεχνικός Αντιπρόσωπος ή μια Αρχή Πολιτικής Αεροπορίας δεν είναι σε θέση να εκπληρώσει απαίτηση της παραγράφου 6.3. Εφόσον ένας εκ των δύο Τεχνικών Αντιπροσώπων πιστεύει ότι η τεχνική ικανότητα δεν είναι πλέον επαρκής, οι Τεχνικοί Αντιπρόσωποι συσκέπτονται μεταξύ τους και προτείνουν σχέδιο δράσης, συμπεριλαμβανομένων τυχόν αναγκαίων διορθωτικών ενεργειών, προκειμένου


text:
να αντιμετωπιστούν οι ατέλειες.
 δ)
 Σε περίπτωση που ένας Τεχνικός Αντιπρόσωπος ή μια Αρχή Πολιτικής Αεροπορίας δεν διορθώνει τις ατέλειες εντός του χρονικού πλαισίου που ορίζεται στο σχέδιο δράσης, οποιοσδήποτε Τεχνικός Αντιπρόσωπος μπορεί να παραπέμψει το θέμα στο ΜΣΣΙΠ.
 ε)
 Όταν ένα Μέρος προτίθεται να αναστείλει την αποδοχή πορισμάτων ή εγκρίσεων που εκδίδει ένας Τεχνικός Αντιπρόσωπος ή μια Αρχή Πολιτικής Αεροπορίας, το Μέρος ενημερώνει πάραυτα το άλλο Μέρος σύμφωνα με το άρθρο 18 παράγραφος Α της συμφωνίας.
 7. ΤΕΛΗ
 Τα τέλη που εφαρμόζονται συμμορφώνονται με το άρθρο 14 της συμφωνίας και με τις εφαρμοστέες νομικές και κανονιστικές απαιτήσεις.
 Προσάρτημα 1
 ΕΙΔΙΚΟΙ ΟΡΟΙ
 1. Γενικοί όροι
 1.1.
 Ο υποψήφιος υποβάλλει αίτηση για μετατροπή άδειας του Μέρους FCL της ΕΕ ή πιστοποιητικού χειριστή της FAA σύμφωνα με το παρόν παράρτημα σε τυποποιημένη μορφή και με τρόπο που καθορίζονται στις ΔΤΕ-Α.
 1.2.
 Είναι δυνατόν να απαγορευτεί η υποβολή αίτησης σε υποψήφιο ο οποίος κατέχει άδεια του Μέρους FCL της ΕΕ ή πιστοποιητικό χειριστή της FAA που φέρει όριο ή περιορισμό, εάν το άλλο σύστημα δεν διαθέτει παρόμοιο όριο ή περιορισμό.
 2. Ειδικοί όροι ΕΕ
 Προκειμένου να λάβει έγκριση σύμφωνα με το Μέρος FCL, δυνάμει των όρων του παρόντος παραρτήματος, ο υποψήφιος πληροί όλους τους ακόλουθους ειδικούς όρους της ΕΕ.
 2.1
 Ειδικοί όροι της ΕΕ που εφαρμόζονται στην έκδοση άδειας του Μέρους FCL της ΕΕ για αεροσκάφη και συναφών ειδικοτήτων τάξης και εκτέλεσης νυκτερινών πτήσεων, κατά περίπτωση, βάση πιστοποιητικού χειριστή της FAA.
 2.1.1
 Ο υποψήφιος αποδεικνύει ότι πληροί την απαίτηση γλωσσικής επάρκειας σύμφωνα με το FCL.055 του Μέρους FCL εκτός εάν διαθέτει καταχώριση γλωσσομάθειας στην αγγλική γλώσσα («English Proficient») στο πιστοποιητικό χειριστή της FAA. Η καταχώριση γλωσσομάθειας στην αγγλική γλώσσα θεωρείται ισότιμη με τη γλωσσική επάρκεια επιπέδου 4 στην αγγλική γλώσσα, κατά τα λεπτομερώς οριζόμενα στις ΔΤΕ-Α.
 2.1.2.
 Ο υποψήφιος πληροί τις ιατρικές απαιτήσεις της ΕΕ όπως ορίζονται στον κανονισμό (ΕΕ) αριθ. 1178/2011 της Επιτροπής που εφαρμόζεται στα πτυχία PPL (A).
 2.1.3.
 Ο υποψήφιος ολοκληρώνει δοκιμασία δεξιοτήτων, κατά τα λεπτομερώς οριζόμενα στις ΔΤΕ-Α, με εξεταστή ο οποίος διαθέτει τα προσόντα που προβλέπονται στο Μέρος FCL.
 2.1.4.
 Ο υποψήφιος αποδεικνύει στον εξεταστή πριν από τη δοκιμασία δεξιοτήτων ότι έχει αποκτήσει επαρκές επίπεδο των απαιτούμενων θεωρητικών γνώσεων, κατά τα λεπτομερώς οριζόμενα στις ΔΤΕ-Α, εντός των 24 ημερολογιακών μηνών που προηγούνται του μήνα υποβολής της αίτησης.
 2.1.5.
 Ο υποψήφιος που υποβάλλει αίτηση για ειδικότητα εκτέλεσης νυκτερινών πτήσεων του Μέρους FCL παρέχει αποδείξεις ότι πληροί τις απαιτήσεις εκτέλεσης πτήσεων τη νύκτα που ορίζονται στο FCL.810 του Μέρους FCL. Είναι δυνατή η αναγνώριση εκπαιδευτικής πείρας στην εκτέλεση νυκτερινών πτήσεων, κατά τα λεπτομερώς οριζόμενα στις ΔΤΕ-Α.
 2.1.6.
 Ο υποψήφιος που υποβάλλει αίτηση για ειδικότητα τάξης MEP ενός χειριστή παρέχει αποδείξεις ότι πληρούνται οι απαιτήσεις για την έκδοση ειδικότητας τάξης MEP (ξηρά) κατά τα αναφερόμενα στο Μέρος FCL τμήμα Η. Στην περίπτωση αυτή, η δοκιμασία δεξιοτήτων που προσδιορίζεται στην παράγραφο 2.1.3 ανωτέρω ολοκληρώνεται σε αεροσκάφος MEP (ξηρά). Υποψήφιος ο οποίος διαθέτει προηγούμενη εκπαιδευτική και πτητική πείρα σε αεροσκάφη MEP μπορεί να λάβει αναγνώριση ότι πληροί τις απαιτήσεις του Μέρους FCL τμήμα


text:
Η, κατά τα λεπτομερώς οριζόμενα στις ΔΤΕ-Α.
 2.1.7.
 Κατά τη μετατροπή πιστοποιητικού χειριστή της FAA σύμφωνα με το παρόν παράρτημα, η αρμόδια Αρχή Πολιτικής Αεροπορίας συμπληρώνει την ακόλουθη δήλωση στο σημείο VIII (ή XIII) της άδειας του Μέρους FCL της ΕΕ: «Το πτυχίο PPL(A) εκδόθηκε βάσει της συμφωνίας ΕΕ-ΗΠΑ».
 2.2.
 Ειδικοί Όροι της ΕΕ που εφαρμόζονται στην έκδοση ειδικότητας εκτέλεσης πτήσεων με όργανα για αεροσκάφη (IR(A)) του Μέρους FCL της ΕΕ βάσει ειδικότητας εκτέλεσης πτήσεων με όργανα της FAA.
 2.2.1.
 Ο υποψήφιος αποδεικνύει ότι πληροί την απαίτηση γλωσσικής επάρκειας σύμφωνα με το FCL.055 του Μέρους FCL εκτός εάν διαθέτει καταχώριση γλωσσομάθειας στην αγγλική γλώσσα («English Proficient») στο πιστοποιητικό χειριστή της FAA. Η καταχώριση γλωσσομάθειας στην αγγλική γλώσσα θεωρείται ισότιμη με τη γλωσσική επάρκεια επιπέδου 4 στην αγγλική γλώσσα, κατά τα λεπτομερώς οριζόμενα στις ΔΤΕ-Α.
 2.2.2
 Ο υποψήφιος πληροί τις ιατρικές απαιτήσεις της ΕΕ όπως ορίζονται στον κανονισμό (ΕΕ) αριθ. 1178/2011 της Επιτροπής που εφαρμόζεται στην ειδικότητα IR(A).
 2.2.3.
 Ο υποψήφιος ολοκληρώνει δοκιμασία δεξιοτήτων IR(A), κατά τα λεπτομερώς οριζόμενα στις ΔΤΕ-Α, με εξεταστή ο οποίος διαθέτει τα προσόντα που προβλέπονται στο Μέρος FCL.
 2.2.4.
 Όσον αφορά την απόδειξη των θεωρητικών γνώσεων και κατά τα λεπτομερώς οριζόμενα στις ΔΤΕ-Α, αν ο υποψήφιος διαθέτει ελάχιστη πείρα τουλάχιστον 50 ωρών χρόνου πτήσης βάσει των κανόνων πτήσης με όργανα (IFR) ως κυβερνήτης αεροσκαφών, αποδεικνύει στον εξεταστή πριν από τη δοκιμασία δεξιοτήτων IR(A) ότι έχει αποκτήσει επαρκές επίπεδο των απαιτούμενων θεωρητικών γνώσεων. Σε άλλες περιπτώσεις, ο υποψήφιος ολοκληρώνει γραπτή εξέταση εντός των 24 ημερολογιακών μηνών που προηγούνται του μήνα υποβολής της αίτησης.
 2.2.5.
 Ο υποψήφιος που υποβάλλει αίτηση για ειδικότητα εκτέλεσης πτήσεων με όργανα για αεροσκάφη MEP (ξηρά) ενός χειριστή παρέχει αποδείξεις ότι πληρούνται οι απαιτήσεις για την έκδοση ειδικότητας εκτέλεσης πτήσεων με όργανα για αεροσκάφη MEP (ξηρά) κατά τα αναφερόμενα στο Μέρος FCL τμήμα Ζ. Στην περίπτωση αυτή, η δοκιμασία δεξιοτήτων IR(A) που προσδιορίζεται στην παράγραφο 2.2.3 ανωτέρω ολοκληρώνεται σε αεροσκάφος MEP (ξηρά). Υποψήφιος ο οποίος διαθέτει προηγούμενη εκπαιδευτική και πτητική πείρα στην εκτέλεση πτήσεων με όργανα σε πολυκινητήρια αεροσκάφη μπορεί να λάβει αναγνώριση ότι πληροί τις απαιτήσεις του Μέρους FCL τμήμα Ζ, κατά τα λεπτομερώς οριζόμενα στις ΔΤΕ-Α.
 2.2.6.
 Κατά τα λεπτομερώς οριζόμενα στις ΔΤΕ-Α, υποψήφιος ο οποίος υποβάλλει αίτηση για ειδικότητα εκτέλεσης πτήσεων με όργανα έχει ολοκληρώσει πτήση εγκλιματισμού σε κράτος μέλος της ΕΕ, στο πλαίσιο εγκεκριμένου οργανισμού εκπαίδευσης σύμφωνα με τον κανονισμό (ΕΕ) αριθ. 1178/2011 της Επιτροπής, προτού λάβει χώρα η δοκιμασία δεξιοτήτων IR(A). Ο υποψήφιος εξαιρείται από αυτήν την απαίτηση εάν διαθέτει προηγούμενη πείρα τουλάχιστον 50 ωρών χρόνου πτήσης βάσει των κανόνων πτήσης με όργανα (IFR) ως κυβερνήτης αεροσκαφών ή προηγούμενη πείρα τουλάχιστον 10 ωρών χρόνου πτήσης βάσει των κανόνων IFR ως κυβερνήτης αεροσκαφών σε οποιοδήποτε κράτος μέλος της ΕΕ ή σε οποιοδήποτε ευρωπαϊκό κράτος συμμετέχει στον EASA σύμφωνα με το άρθρο 129 του κανονισμού (ΕΕ) αριθ. 2018/1139 του Ευρωπαϊκού Κοινοβουλίου και του Συμβουλίου (ΕΕ L 212 της 22.8.2018, σ. 1-22).
 2.2.7.
 Υποψήφιος ο οποίος έχει λάβει ειδικότητα εκτέλεσης πτήσεων με όργανα του Μέρους FCL της ΕΕ βάσει του παρόντος παραρτήματος


text:
υποχρεούται να υποβληθεί σε όλες τις εξετάσεις θεωρητικών γνώσεων σύμφωνα με το FCL.025 και το FCL.615 IR του Μέρους FCL προτού ασκήσει τα δικαιώματά του που απορρέουν από την ειδικότητα εκτέλεσης πτήσεων με όργανα με πτυχίο CPL, MPL ή ATPL του Μέρους FCL της ΕΕ.
 2.2.8.
 Υποψήφιος ο οποίος έχει λάβει ειδικότητα εκτέλεσης πτήσεων με όργανα του Μέρους FCL της ΕΕ βάσει του παρόντος παραρτήματος υποχρεούται να υποβληθεί σε όλες τις εξετάσεις θεωρητικών γνώσεων σύμφωνα με το FCL.025 του Μέρους FCL προτού ασκήσει τα δικαιώματά του που απορρέουν από την ειδικότητα εκτέλεσης πτήσεων με IR(A) στη διαφορετική κατηγορία αεροσκάφους σύμφωνα με το FCL.035 του Μέρους FCL.
 2.2.9.
 Κατά τη μετατροπή πιστοποιητικού χειριστή της FAA σύμφωνα με το παρόν παράρτημα, η αρμόδια Αρχή Πολιτικής Αεροπορίας συμπληρώνει την ακόλουθη δήλωση στο σημείο VIII (ή XIII) της άδειας του Μέρους FCL της ΕΕ: «Το πτυχίο PPL(A) / IR(A) εκδόθηκε βάσει της συμφωνίας ΕΕ-ΗΠΑ».
 3. Ειδικοί όροι FAA
 Προκειμένου να λάβει έγκριση σύμφωνα με τον τίτλο 14 CFR μέρος 61, δυνάμει των όρων του παρόντος παραρτήματος, ο υποψήφιος πληροί όλους τους ακόλουθους Ειδικούς Όρους της FAA:
 3.1.
 Ειδικοί όροι της FAA που εφαρμόζονται στην έκδοση πιστοποιητικού χειριστή της FAA, ειδικότητας τάξης για κατηγορία μονοκινητήριων αεροσκαφών (ξηρά) και ειδικότητας τάξης για κατηγορία πολυκινητήριων αεροσκαφών (ξηρά) βάσει άδειας του Μέρους FCL της ΕΕ.
 3.1.1.
 Ο υποψήφιος είναι σε θέση να διαβάσει, να μιλήσει, να γράψει και να καταλάβει την αγγλική γλώσσα. Καταχώριση γλωσσικής επάρκειας στην αγγλική γλώσσα του Μέρους FCL σε επίπεδο 4 ή υψηλότερο γίνεται δεκτή ως γλωσσομάθεια στην αγγλική γλώσσα.
 3.1.2.
 Ο υποψήφιος πληροί τις απαιτήσεις ιατρικού πιστοποιητικού της FAA για να ασκεί τα δικαιώματα πιστοποιητικού χειριστή της FAA, κατά τα οριζόμενα στον τίτλο 14 CFR μέρος 61.
 3.1.3
 Ο υποψήφιος έχει ολοκληρώσει την απαιτούμενη εξέταση γνώσεων, κατά τα λεπτομερώς οριζόμενα στις ΔΤΕ-Α, εντός των 24 ημερολογιακών μηνών που προηγούνται του μήνα υποβολής της αίτησης.
 3.1.4
 Ο υποψήφιος ολοκληρώνει επανεξέταση πτήσης με πιστοποιημένο εκπαιδευτή πτήσεων της FAA ο οποίος διαθέτει κατάλληλη εξουσία εξέτασης από την FAA, κατά τα λεπτομερώς οριζόμενα στις ΔΤΕ-Α.
 3.1.5
 Υποψήφιος ο οποίος υποβάλλει αίτηση για ειδικότητα εκτέλεσης πτήσεων με πολυκινητήρια αεροσκάφη (ξηρά) παρέχει αποδείξεις ότι πληροί τις απαιτήσεις για την έκδοση ειδικότητας εκτέλεσης πτήσεων με πολυκινητήρια αεροσκάφη (ξηρά) κατά τα αναφερόμενα στον τίτλο 14 CFR μέρος 61. Είναι δυνατή η αναγνώριση εκπαίδευσης και πείρας σε αεροσκάφη MEP (ξηρά), κατά τα λεπτομερώς οριζόμενα στις ΔΤΕ-Α.
 3.2
 Ειδικοί όροι της FAA που εφαρμόζονται στην έκδοση ειδικότητας εκτέλεσης πτήσεων με όργανα για αεροσκάφη βάσει ειδικότητας εκτέλεσης πτήσεων με όργανα του Μέρους FCL της ΕΕ.
 3.2.1.
 Ο υποψήφιος είναι σε θέση να διαβάσει, να μιλήσει, να γράψει και να καταλάβει την αγγλική γλώσσα. Καταχώριση γλωσσικής επάρκειας στην αγγλική γλώσσα του Μέρους FCL σε επίπεδο 4 ή υψηλότερο γίνεται δεκτή ως γλωσσομάθεια στην αγγλική γλώσσα.
 3.2.2.
 Ο υποψήφιος πληροί τις απαιτήσεις ιατρικού πιστοποιητικού της FAA για να ασκεί τα δικαιώματα πιστοποιητικού χειριστή της FAA, κατά τα οριζόμενα στον τίτλο 14 CFR μέρος 61.
 3.2.3.
 Κατά τα λεπτομερώς οριζόμενα στις ΔΤΕ-Α, υποψήφιος ο οποίος υποβάλλει αίτηση


text:
για ειδικότητα εκτέλεσης πτήσεων με όργανα έχει ολοκληρώσει πτήση εγκλιματισμού στις Ηνωμένες Πολιτείες, συμπεριλαμβανομένων των εδαφών τους, με πιστοποιημένο εκπαιδευτή πτήσεων της FAA, προτού λάβει χώρα ο περιοδικός έλεγχος ικανοτήτων εκτέλεσης πτήσης με όργανα με εξεταστή. Ο υποψήφιος εξαιρείται από αυτήν την απαίτηση εάν διαθέτει προηγούμενη πείρα τουλάχιστον 50 ωρών χρόνου πτήσης βάσει των κανόνων IFR ως κυβερνήτης αεροσκαφών ή προηγούμενη πείρα τουλάχιστον 10 ωρών χρόνου πτήσης βάσει των κανόνων IFR ως κυβερνήτης αεροσκαφών στις Ηνωμένες Πολιτείες, συμπεριλαμβανομένων των εδαφών τους.
 3.2.4.
 Ο υποψήφιος ολοκληρώνει περιοδικό έλεγχο ικανοτήτων εκτέλεσης πτήσης με όργανα με εξεταστή, κατά τα λεπτομερώς οριζόμενα στις ΔΤΕ-Α.
 3.2.5.
 Ο υποψήφιος έχει ολοκληρώσει την απαιτούμενη εξέταση γνώσεων, κατά τα λεπτομερώς οριζόμενα στις ΔΤΕ-Α, εντός των 24 ημερολογιακών μηνών που προηγούνται του μήνα υποβολής της αίτησης.
 ΚΟΙΝΗ ΔΗΛΩΣΗ
 Εκπρόσωποι των Ηνωμένων Πολιτειών της Αμερικής και της Ευρωπαϊκής Ένωσης επιβεβαίωσαν ότι η απόδοση στην κροατική γλώσσα του παραρτήματος 3 της συμφωνίας για την ασφάλεια της πολιτικής αεροπορίας μεταξύ των Ηνωμένων Πολιτειών της Αμερικής και της Ευρωπαϊκής Κοινότητας, που υπογράφτηκε στις Βρυξέλλες στις 30 Ιουνίου 2008 («συμφωνία»), μπορεί να επικυρωθεί με ανταλλαγή διπλωματικών διακοινώσεων μεταξύ των Ηνωμένων Πολιτειών και της Ευρωπαϊκής Ένωσης.
 Επιβεβαίωσαν περαιτέρω ότι, όπως προβλέπεται από τη συμφωνία, σε περίπτωση αποκλίσεων ερμηνείας μεταξύ των διαφορετικών γλωσσικών κειμένων της συμφωνίας ή του παραρτήματος 3 αυτής, υπερισχύει το αγγλικό κείμενο.
 Η παρούσα κοινή δήλωση αποτελεί αναπόσπαστο μέρος του πρωτοκόλλου.
 Για τις Ηνωμένες Πολιτείες της Αμερικής
 Για την Ευρωπαϊκή Ένωση


text:
 Avis juridique important
 |
 22003D0142
 Απόφαση της Μεικτής Επιτροπής του ΕΟΧ αριθ. 142/2003, της 7ης Νοεμβρίου 2003, για την τροποποίηση του παραρτήματος II (τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧ
 Επίσημη Εφημερίδα αριθ. L 041 της 12/02/2004 σ. 0023 - 0024
 Απόφαση της Μεικτής Επιτροπής του ΕΟΧαριθ. 142/2003της 7ης Νοεμβρίου 2003για την τροποποίηση του παραρτήματος II (τεχνικοί κανόνες, πρότυπα, δοκιμές και πιστοποίηση) της συμφωνίας για τον ΕΟΧΗ ΜΕΙΚΤΗ ΕΠΙΤΡΟΠΗ ΤΟΥ ΕΟΧ,Έχοντας υπόψη τη συμφωνία για τον Ευρωπαϊκό Οικονομικό Χώρο, όπως τροποποιήθηκε από το πρωτόκολλο προσαρμογής της συμφωνίας για τον Ευρωπαϊκό Οικονομικό Χώρο, εφεξής καλούμενη "η συμφωνία", και ιδίως το άρθρο 98,Εκτιμώντας τα ακόλουθα:(1) Το παράρτημα II της συμφωνίας τροποποιήθηκε με την απόφαση αριθ. 107/2003 της Μεικτής Επιτροπής του ΕΟΧ, της 26ης Σεπτεμβρίου 2003(1).(2) Ο κανονισμός (ΕΚ) αριθ. 2382/2002 της Επιτροπής της 30ής Δεκεμβρίου 2002 για την τροποποίηση του κανονισμού (ΕΟΚ) αριθ. 94/92 περί θεσπίσεως λεπτομερών κανόνων εφαρμογής του καθεστώτος εισαγωγής από τρίτες χώρες που προβλέπεται στον κανονισμό (ΕΟΚ) αριθ. 2092/91 του Συμβουλίου(2) πρέπει να ενσωματωθεί στη συμφωνία.(3) Ο κανονισμός (ΕΚ) αριθ. 223/2003 της Επιτροπής, της 5ης Φεβρουαρίου 2003, για τις απαιτήσεις στον τομέα της επισήμανσης τις συναφείς με τον βιολογικό τρόπο παραγωγής για τις ζωοτροφές, τις σύνθετες ζωοτροφές και τις πρώτες ύλες ζωοτροφών και για τροποποίηση του κανονισμού (ΕΟΚ) αριθ. 2092/91 του Συμβουλίου(3) πρέπει να ενσωματωθεί στη συμφωνία,ΑΠΟΦΑΣΙΖΕΙ:Άρθρο 1Το κεφάλαιο XII του παραρτήματος II της συμφωνίας τροποποιείται ως εξής:1. Στο σημείο 54β [κανονισμός (ΕΟΚ) αριθ. 2092/91 του Συμβουλίου] προστίθενται οι ακόλουθες περιπτώσεις:"- 32002 R 2382: Κανονισμός (ΕΚ) αριθ. 2382/2002 της Επιτροπής, της 30ής Δεκεμβρίου 2002 (ΕΕ L 358 της 31.12.2002, σ. 120),- 32003 R 0223: Κανονισμός (ΕΚ) αριθ. 223/2003 της Επιτροπής, της 5ης Φεβρουαρίου 2003 (ΕΕ L 31 της 6.2.2003, σ. 3)."2. Μετά το σημείο 54νη [κανονισμός (ΕΚ) αριθ. 1788/2001 της Επιτροπής] παρεμβάλλεται το ακόλουθο σημείο:"54νθ. 32003 R 0223: Κανονισμός (ΕΚ) αριθ. 223/2003 της Επιτροπής, της 5ης Φεβρουαρίου 2003, για τις απαιτήσεις στον τομέα της επισήμανσης τις συναφείς με τον βιολογικό τρόπο παραγωγής για τις ζωοτροφές, τις σύνθετες ζωοτροφές και τις πρώτες ύλες ζωοτροφών και για τροποποίηση του κανονισμού (ΕΟΚ) αριθ. 2092/91 του Συμβουλίου (ΕΕ L 31 της 6.2.2003, σ. 3)."Άρθρο 2Τα κείμενα των κανονισμών (ΕΚ) αριθ. 2382/2002 και (ΕΚ) αριθ. 223/2003 στην ισλανδική και νορβηγική γλώσσα, τα οποία δημοσιεύονται στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης, είναι αυθεντικά.Άρθρο 3Η παρούσα απόφαση αρχίζει να ισχύει στις 8 Νοεμβρίου 2003, υπό την προϋπόθεση ότι έχουν πραγματοποιηθεί προς τη Μεικτή Επιτροπή του ΕΟΧ όλες οι κοινοποιήσεις που προβλέπονται στο άρθρο 103 παράγραφος 1 της συμφωνίας(4).Άρθρο 4Η παρούσα απόφαση δημοσιεύεται στο τμήμα ΕΟΧ και στο συμπλήρωμα ΕΟΧ της Επίσημης Εφημερίδας της Ευρωπαϊκής Ένωσης.Βρυξέλλες, 7 Νοεμβρίου 2003.Για τη Μεικτή Επιτροπή του ΕΟΧΟ ΠρόεδροςΗ Α.Υ. ο Πρίγκιπας Νικόλαος του Λιχτενστάϊν(1) ΕΕ L 331 της 18.12.2003, σ. 18.(2) ΕΕ L 358 της 31.12.2002, σ. 120.(3) ΕΕ L 31 της 6.2.2003, σ. 3.(4) Δεν έχουν αναφερθεί συνταγματικές απαιτήσεις.